BASES DE LA CONVOCATÒRIA DEL PROGRAMA PROPI DEL VICERECTORAT D'INVESTIGACIÓ, DESENVOLUPAMENT I INNOVACIÓ PER AL FOMENT DE LA I+D+I EN LA UNIVERSITAT D'ALACANT 2010 - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/1503)
  + [Valencià](/va/acuerdo/1503)






Selector de idioma

Leer

* [Español](/es/acuerdo/1503)
* [Valencià](/va/acuerdo/1503)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





BASES DE LA CONVOCATÒRIA DEL PROGRAMA PROPI DEL VICERECTORAT D'INVESTIGACIÓ, DESENVOLUPAMENT I INNOVACIÓ PER AL FOMENT DE LA I+D+I EN LA UNIVERSITAT D'ALACANT 2010[Butlletí Oficial Universitat d'Alacant](/ca/Publicacion)
============================================================================================================================================================================================================================

Secretaria General

Butlletí Oficial Universitat d'Alacant





BASES DE LA CONVOCATÒRIA DEL PROGRAMA PROPI DEL VICERECTORAT D'INVESTIGACIÓ, DESENVOLUPAMENT I INNOVACIÓ PER AL FOMENT DE LA I+D+I EN LA UNIVERSITAT D'ALACANT 2010

Data d'aprovació
:   04/05/2010

Data de publicació
:   05/05/2010

Òrgan competent
:   [OLD] Vicerector d¿Investigació, Desenvolupament i Innovació

Secció
:   CONVOCATÒRIES I CONCURSOS

* [Anàlisi](#analisis)

* [Ver acuerdo en formato **PDF**](/pdf.asp?pdf=1503.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/1503)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/1503)
  + [Compartir acuerdo en 

    X](https://twitter.com/intent/tweet?via=UA_Universidad&text=BASES DE LA CONVOCATÒRIA DEL PROGRAMA PROPI DEL VICERECTORAT D'INVESTIGACIÓ, DESENVOLUPAMENT I INNOVACIÓ PER AL FOMENT DE LA I+D+I EN LA UNIVERSITAT D'ALACANT 2010&url=https://www.boua.ua.es/va/acuerdo/1503)

**Títol:** BASES DE LA CONVOCATÒRIA DEL PROGRAMA PROPI DEL VICERECTORAT D'INVESTIGACIÓ, DESENVOLUPAMENT I INNOVACIÓ PER AL FOMENT DE LA I+D+I EN LA UNIVERSITAT D'ALACANT 2010

**Secció:** CONVOCATÒRIES I CONCURSOS

**Òrgan:** [OLD] Vicerector d¿Investigació, Desenvolupament i Innovació

**Data d'aprovació:** dimarts, 4 de maig de 2010

BASES DE LA CONVOCATÒRIA DEL PROGRAMA PROPI DEL VICERECTORAT D'INVESTIGACIÓ, DESENVOLUPAMENT I INNOVACIÓ PER AL FOMENT DE LA I+D+I EN LA UNIVERSITAT D'ALACANT 2010

1. Objecte

L'objecte de la present convocatòria és regular per a l’any 2010 el procediment de concessió, en règim de publicitat, objectivitat i concurrència competitiva, dels diferents tipus d'ajudes que integren el programa propi del Vicerectorat d'Investigació, Desenvolupament i Innovació destinat al foment de la investigació científica, el desenvolupament tecnològic i la innovació en la Universitat d'Alacant.

 Aquest programa propi contempla cinc línies d'actuació:

1.  Incorporació i formació de personal investigador  i personal tècnic

2.  Investigació competitiva

3.  Internacionalització

4.  Infraestructures cientifico-tecnològiques

5.  Difusió de la investigació

A continuació es relacionen les beques i ajudes convocades per a cada línia d'actuació, les bases per les quals es regirà la seua concessió i altres especificacions relatives a cada programa es desenvolupen en els annexos corresponents.

1. Incorporació i formació de personal investigador i personal tècnic

- Ajudes per a beques i contractes destinats a la formació de doctors (Annex I)

- Ajudes per a beques d'iniciació a la investigació (Annex II)

- Ajudes per a estades d'investigadors invitats (Annex III)

- Ajudes Programa Senior (Annex IV)

- Ajudes per a la incorporació de personal de suport tècnic a grups d'investigació (Annex V)

2. Investigació competitiva

- Ajudes per a la realització de Projectes d'Investigació Emergents (Annex VI)

- Ajudes per a Grups d'Investigació per productivitat investigadora (Annex VII)

3. Internacionalització

-  Ajudes per a la captació de projectes del VII Programa Marco (Annex VIII)

- Ajudes complementàries per a la realització d'accions d'investigació en altres països europeus (Annex IX)

4. Modernització i ús d'infraestructures cientifico-tecnològiques

- Ajudes per a la renovació i adquisició d'instrumentació científica i tecnològica (Annex X)

- Ajudes per a la reparació d'instrumentació científica (Annex XI)

- Ajudes per a la utilització dels Serveis Tècnics d'Investigació (Annex XII)

5. Difusió de la investigació

- Ajudes per a la publicació de revistes científiques (Annex XIII)

2. Normes generals de procediment d'aplicació a tots els annexos d'aquesta convocatòria

2.1. Instrucció

El Vicerectorat d'Investigació, Desenvolupament i Innovació serà el responsable d'establir els procediments adequats i donarà les instruccions necessàries per a la tramitació i gestió de la convocatòria.

2.2.  Sol·licituds

2.2.1. Les sol·licituds per a la present convocatòria d'ajudes hauran d'omplir-se en els models oficials que establirà el

[Vicerectorat d'Investigació, Desenvolupament i Innovació](http://www.ua.es/es/presentacion/vicerrectorado/vr.investi/index.html)

que estaran disponibles en la seua pàgina web.

2.2.2. Només s'admetrà una sol·licitud per persona o grup d'investigació per a cada una de les ajudes establides en els annexos de la present convocatòria, llevat que en ells s'especifique una altra cosa.

2.2.3. Els formularis de sol·licitud, una vegada omplits i firmats, es presentaràn en el Registre General de la Universitat d'Alacant acompanyats de la documentació exigida en l'annex corresponent o detallada en l'imprés de sol·licitud.

2.2.4. Si la documentació aportada fóra incompleta o presentara errors esmenables es requerirà, per mitjà de publicació en la pàgina web del Vicerectorat d'Investigació, Desenvolupament i Innovació, als sol·licitants perquè, en el termini de 10 dies esmenen la falta o acompanyen els documents preceptius, amb advertència que si no ho feran, se'ls tindrà per desistits de la seua sol·licitud, d'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i amb els efectes previstos en l'article 42.1 de l'esmentada Llei. Addicionalment, també podrà comunicar-se la dita incidència per correu electrònic.

2.2.5. La documentació de les sol·licituds corresponents a les ajudes de l'annex I i de l'annex II que resulten desestimades o denegades, podrà retirar-se per les persones interessades en el termini d'un mes a partir de la publicació de la resolució de concessió d'ajudes en la pàgina web del Vicerectorat d'Investigació, Desenvolupament i Innovació; passat aquest termini, aquelles sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.

2.3. Presentació de sol·licituds

El termini de presentació de les sol·licituds serà el que s'indique en cada un dels annexos.

2.4. Avaluació

En cada annex es detallen els integrants de la comissió avaluadora que ha d'elevar la corresponent proposta de resolució al Vicerector d'Investigació, Desenvolupament i Innovació, en el termini màxim de 15 dies des de la seua constitució.

Quan la naturalesa de les beques i ajudes ho requerisca, el Vicerectorat d'Investigació, Desenvolupament i Innovació podrà demanar l'assessorament de l'Agència Valenciana d'Avaluació i Prospectiva (AVAP), de l'Agència Nacional d'Avaluació i Prospectiva (ANEP) i/o de persones expertes designades pel Vicerector d'Investigació, Desenvolupament i Innovació.

2.5. Resolució, notificació i publicació de les ajudes

Vista la proposta formulada per la comissió avaluadora, la concessió de les ajudes s'acordarà per resolució del Vicerector d'Investigació, Desenvolupament i Innovació en els terminis indicats en cada un dels annexos continguts en la present convocatòria. La resolució del procediment es notificarà a les persones interessades d'acord amb el que preveu l'article 58 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per mitjà de la publicació en la pàgina web del Viceretorat d'Investigació, Desenvolupament i Innovació. Addicionalment, també podrà comunicar-se la notificació per correu electrònic al compte indicat en la sol·licitud.

2.6. Recursos

Contra la resolució de concessió de les ajudes de la present convocatòria, cal interposar recurs potestatiu de reposició en el termini d'un mes.

Alacant, 4 de maig de 2010

El vicerector d’Investigació, Desenvolupament i Innovació.

Manuel Palomar Sanz

ANNEX I

AJUDES PER A BEQUES I CONTRACTES DESTINADES A LA FORMACIÓ DE DOCTORS

1. Objecte

Promoure la formació de doctors en qualsevol àrea del coneixement de la Universitat d'Alacant per mitjà de la concessió d'ajudes per a beques i contractes en pràctiques que facilite la seua futura incorporació al sistema espanyol d'educació superior i investigació científica. Estes ajudes estan subjectes a l'àmbit d'aplicació del Reial Decret 63/2006, pel que s'aprova l'Estatut del Personal Investigador en Formació.

2. Accions susceptibles d'ajuda

Un  màxim de 10 noves ajudes, a més de finançar estades breus i les taxes acadèmiques dels crèdits corresponents a la matrícula en la Universitat d'Alacant del màster o del doctorat.

La duració màxima de les ajudes concedides a l'empara de la present convocatòria, per al total del període de beca i de contracte en pràctiques, serà de 48 mesos, comptats a partir de la data d'incorporació i sense perjuí del resultat de l'avaluació de les memòries anuals que hauran de presentar els beneficiaris com a accions de seguiment.

Del període màxim de gaudi de la beca, es descomptaran els períodes en què s'haja disfrutat d'altres beques o ajudes homologables per la seua semblant quantia, procés de selecció i naturalesa, segons el criteri de la Comissió d'Investigació de la Universitat d'Alacant i amb audiència prèvia de l'interessat.

Les ajudes s'estructuren en dos períodes diferenciats:

a) En el primer, amb una duració de 24 mesos, l'ajuda serà en règim beca. Els períodes de suspensió de l'ajuda per causa d'incapacitat temporal (malaltia o accident), risc durant l'embaràs i descans per maternitat i paternitat, degudament acreditades, podran ampliar el còmput de la duració del període de beca.

 b) En el segon període, que comprendrà com a màxim els 24 mesos següents a la finalització del període de beca, la Universitat d'Alacant formalitzarà amb el beneficiari d'esta ajuda un contracte de pràctiques en virtut del qual l'investigador quedarà vinculat a la Universitat, assumint ambdues parts les obligacions contractuals que del mateix es deriven, i que en tot cas s'adequaran al contingut de la sol·licitud d'ajuda. Per a subscriure el dit contracte de pràctiques, serà necessari haver esgotat els 24 mesos del període com a becari, estar en possessió del Diploma d'Estudis Avançats o document que el substituïsca d'acord amb el que establix l'article 8 del Reial Decret 63/2006, i haver rebut un informe favorable a la sol·licitud de renovació de l'ajuda.

Els que accedisquen a la condició de beneficiaris d'una ajuda en règim de beca com a conseqüència de les renúncies previstes en esta convocatòria disfrutaran igualment de 48 mesos d'ajuda des de la data de la seua incorporació a la Universitat d'Alacant.

Si al terme del període de beca el beneficiari complix amb els requisits per a formalitzar el contracte en pràctiques amb la Universitat d'Alacant, este haurà de formalitzar-se de forma immediata sense que existisca interrupció en l'activitat. Si per contrari, no complira amb els requisits disposarà d'un període màxim de quatre mesos per a poder acreditar-ho i durant el mateix el beneficiari no percebrà cap de les dotacions de l'ajuda. El dit període no serà recuperable en el període de contracte. Si al terme del dit període de 4 mesos no acreditara els requisits per a poder ser contractat, perdrà els drets a la continuïtat de l'ajuda.

Les ajudes a què es referix esta convocatòria començaran a comptar el seu termini des de la data d'incorporació a la Universitat d'Alacant o des de la data del contracte en pràctiques.

Durant el període de beca la quantia de l'ajuda mensual serà d'1.100 euros bruts. Durant el període de contracte, l'ajuda serà de 15.400 euros bruts anuals, corresponent a 14 mensualitats. En el contracte en pràctiques que es formalitze amb la Universitat d'Alacant haurà de figurar esta quantitat com a retribució mínima anual. El cost de les aportacions de la quota empresarial a la Seguretat Social, seran igualment finançats per la Universitat d'Alacant, d'acord amb els tipus de cotització i bonificacions que corresponguen per a cada any.

Durant el període de beca, la Universitat d'Alacant realitzarà el pagament als beneficiaris, de conformitat amb les especificacions següents:

a) El pagament es realitzarà mensualment i en funció del nombre de dies que estiga d'alta, considerant-se en tots els casos mesos de 30 dies.

b) El primer pagament es realitzarà a partir del primer dia del mes següent a la data de recepció en el Vicerectorat d'Investigació, Desenvolupament i Innovació del certificat d'incorporació inicial a la Universitat d'Alacant, independentment dels retards que, si és el cas, corresponga rebre.

c) D'acord amb la disposició addicional primera de Reial Decret 63/2006, de 27 de gener, pel que s'aprova l'Estatut del Personal Investigador en Formació, els becaris quedaran assimilats a treballadors per compte d'altre, a l'efecte de la seua inclusió en el Règim General de la Seguretat Social. La sol·licitud de l'alta en el Règim General de la Seguretat Social serà efectuada per la Universitat d'Alacant amb efectes del dia d'incorporació del beneficiari a la mateixa.

d) D'acord amb el que establix l'article 1 de la Llei 62/2003, de 30 de desembre, de mesures fiscals, administratives i de l'orde social, estes ajudes per a la formació de personal investigador en el seu període de beca estan exemptes de l'Impost sobre la Renda de les Persones Físiques (IRPF).

Durant el període de contracte en pràctiques, la Universitat d'Alacant realitzarà el pagament als beneficiaris, de conformitat amb el que establix el 11.1 de l'Estatut dels Treballadors (contracte en pràctiques), la seua normativa i desenvolupament.

De manera general, el personal investigador en formació tindrà els següents drets:

a) Incorporar-se al grup d'investigació a què pertanga el seu director i al departament o institut universitari d'investigació que haja avalat la sol·licitud.

b) Obtindre de la Universitat d'Alacant la col·laboració i suport necessari per al desenvolupament normal dels seus estudis i programes d'investigació, d'acord amb les disponibilitats d'aquella.

c) Sol·licitar les ajudes de mobilitat per a estades breus de conformitat amb el que establix este annex.

d) Els restants drets establits en l'article quint del Reial Decret 63/2006, pel que s'aprova l'Estatut del Personal Investigador en Formació.

Durant el període de beca, tindran així mateix els drets següents:

a) Percebre l'ajuda econòmica que corresponga a la beca en la forma establida en la present convocatòria.

b) Exempció de les taxes acadèmiques pels conceptes de matrícula en els crèdits del corresponent programa de postgrau, ja siga de màster o de doctorat, realitzats en la Universitat d'Alacant durant el curs 2009-2010 i 2010-2011. Esta exempció no podrà excedir la quantia màxima establida per a  60 crèdits quan es tracte d'estudis de màster i per a 32 crèdits quan es tracte d'estudis de doctorat, tot això durant el període màxim de gaudi de l'ajuda.

c) Cobertura del Règim General de la Seguretat Social, en els termes establits en la disposició addicional primera del Reial Decret 63/2006, de 27 de gener, pel que s'aprova l'Estatut del Personal Investigador en Formació.

Durant el període de contracte en pràctiques que subscriguen amb la Universitat d'Alacant tindran de la mateixa manera dret a tots els beneficis laborals i socials inherents al mateix. A més, podran col·laborar amb fins formatius i fins a un màxim de 60 hores anuals, en les tasques docents d'un departament universitari, amb l'acord previ entre el director de la tesi doctoral i el departament implicat i sense que en cap cas puga desvirtuar-se la finalitat investigadora i formativa de les ajudes. La docència impartida li serà reconeguda per la corresponent certificació.

De manera general, el personal investigador en formació tindrà les obligacions següents:

a) Incorporar-se a la Universitat d'Alacant en els terminis establits en esta convocatòria.

b) Complir amb aprofitament les distintes etapes del procés de formació, de realització de la tesi i de participació en projectes d'investigació en què estiga incorporat.

c) Ajustar-se a les normes pròpies de funcionament de la Universitat d'Alacant quant a la dedicació, funció que ha d'exercir, horaris i vacacions.

d) Realitzar la seua labor en el grup d'investigació de la Universitat d'Alacant i departament o institut universitari on s'haja incorporat.

e) Sol·licitar autorització a la Universitat d'Alacant durant el període de contracte en pràctiques per a qualsevol absència temporal de la mateixa.

f) Omplir els informes, formularis i la resta de documents que, en relació amb el gaudi de la beca, li siguen remesos pel Vicerectorat d'Investigació, Desenvolupament i Innovació.

g) Comunicar al Vicerectorat d'Investigació, Desenvolupament i Innovació la renúncia a l'ajuda que li haja sigut concedida, així com qualsevol incidència que s'opose o menyscabe l'obtenció dels objectius d'esta convocatòria.

h) Fer referència a la seua condició de beneficiari d'una ajuda del Vicerectorat d'Investigació, Desenvolupament i Innovació destinada a la formació de doctors en les publicacions i altres resultats que puguen derivar-se de les activitats i investigació realitzades durant el període de gaudi de l'ajuda.

i) Sotmetre's a les actuacions de comprovació i control financer que puguen realitzar els òrgans competents de la Universitat d'Alacant, aportant quanta informació li siga requerida en l'exercici de les actuacions anteriors.

j) L'acceptació de l'ajuda per part del beneficiari implica el respecte de les normes fixades en esta convocatòria, així com les que la Universitat d'Alacant determine, en l'àmbit de les seues competències, per a supervisar i avaluar el desenvolupament del seu treball.

k) Les restants obligacions establides en l'article 6 del Reial Decret 63/2006, pel que s'aprova l'Estatut del Personal Investigador en Formació.

De manera general, la Universitat d'Alacant tindrà les obligacions següents:

a) Proporcionar al personal en formació objecte de les ajudes, el suport necessari i facilitar-li la utilització dels mitjans, instruments o equips que resulten precisos per al normal desenvolupament de la seua activitat.

b) Designar un director de tesi i, si és el cas, un tutor o codirector, que tindran la responsabilitat general de coordinació i orientació, tant acadèmica com investigadora i en particular sobre el seguiment de les obligacions dels beneficiaris de les ajudes i compliment de l'objecte de la mateixa.

c) Vetlar pel desenvolupament adequat del programa de formació, sense que puga exigir-se-li la realització de qualsevol altra activitat que no estiga relacionada amb el desenvolupament de la seua investigació o de la formació específica requerida per a esta durant el seu transcurs.

d) Les restants obligacions establides en l'article 7 del Reial Decret 63/2006, pel que s'aprova l'Estatut del Personal Investigador en Formació.

3. Requisits dels sol·licitants

Els sol·licitants hauran de complir els requisits següents:

1) Estar en possessió del títol de grau, llicenciat, enginyer o arquitecte o equivalent en sistemes universitaris estrangers per a l'accés a la matrícula en els estudis de màster o de doctorat i que eixe títol s'haja obtingut en els últims 4 anys, a excepció dels titulats la data de fi d'estudis dels quals no supere els 6 anys i acrediten una d'estes tres circumstàncies:

a) Els llicenciats en Medicina, Farmàcia, Biologia, Química o Psicologia que en el moment del concurs estiguen en possessió del títol Oficial d'Especialitat Mèdica (MIR) o Farmacèutica (FIR) o compten amb el Certificat Oficial d'Especialitat en Biologia (BIR), Química (QUIR) o Psicologia (PIR).

b) S'hagen dedicat a l'atenció i cuidat de fills menors de 6 anys.

c) Ser discapacitat.

2) Haver cursat, estar matriculat el curs 2009-2010 o presentar certificat d'admissió per al curs 2010-11 en estudis de doctorat o de màster oficial para en la Universitat d'Alacant. En este segon cas, haurà de constar també el compromís d'admissió als estudis de doctorat una vegada superats els 60 crèdits, emés pel responsable del Programa Oficial de Postgrau en què es trobe inserit el màster oficial.

3) Comptar amb un expedient acadèmic amb una nota mitjana igual o superior a 1,60 punts, obtinguda per l'aplicació del barem següent: Aprovat = 1, Notable = 2, Excel·lent = 3, Matrícula d'Honor = 4, de conformitat amb el que establix el Reial Decret 1497/1987, modificat parcialment en el paràgraf segon de l'apartat 1.5 de l'annex I, pel Reial Decret 1044/2003, d'1 d'agost.

4) No estar en possessió del títol de Doctor.

5) Els estrangers no comunitaris hauran d'acreditar la condició de residents de conformitat amb el que disposa la Llei 4/2000, d'11 de gener, sobre drets i llibertats dels estrangers a Espanya i la seua integració social, en la redacció donada per la Llei Orgànica 8/2000, de 22 de desembre, quedant exclosos de concórrer a estes ajudes els que es troben en situació d'estada.

Els directors de tesi dels sol·licitants, que actuaran com a tutors acadèmics durant el període d'execució de la beca i del contracte en pràctiques, hauran de pertànyer a la plantilla de personal docent i investigador i ser membres d'un grup d'investigació de la Universitat d'Alacant. A més, hauran de ser doctors vinculats permanentment a la Universitat d'Alacant en servici actiu i efectiu. En el supòsit de vinculació contractual del director de la tesi, el contracte ha de contemplar una duració superior a la del període màxim de la beca i del contracte en pràctiques, establit en 48 mesos. En el cas que el director de la tesi no complira amb el requisit de vinculació contractual durant el període assenyalat, serà obligatòria la col·laboració d'un codirector o cotutor que complisca tal requisit.

Cap director podrà figurar com a tal en més d'una sol·licitud de beca en esta convocatòria.

Cap grup d'investigació de la Universitat d'Alacant podrà tindre assignada més d'una beca en esta convocatòria.

4.  Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds començarà l'endemà a la publicació d'esta convocatòria en el BOUA i finalitzarà el 31 de maig del 2010.

Els candidats només podran presentar una sol·licitud. La presentació de dos o més sol·licituds invalidarà totes les presentades pel mateix candidat.

Cap sol·licitud podrà estar avalada al mateix temps per un departament i un institut universitari.

El formulari de sol·licitud haurà d'acompanyar-se dels documents següents:

a) Fotocòpia del Document Nacional d'Identitat (DNI) del sol·licitant o el seu equivalent en cas de ciutadans de la Unió Europea o de la targeta de resident en vigor en el cas de  ciutadans d'altres països.

b) Certificat acadèmic personal, en la que consten totes les assignatures superades, amb els seus crèdits, les qualificacions obtingudes i el curs acadèmic. El certificat ha d'expressar que el conjunt d'assignatures i crèdits cursats constituïxen la llicenciatura o el seu equivalent i que el sol·licitant queda facultat per a accedir als estudis de màster o de doctorat. En el cas dels estudis realitzats parcial o totalment en l'estranger, el certificat de l'expedient acadèmic o un altre acompanyant al mateix, arreplegarà quines són les qualificacions màxima i mínima dins del sistema d'avaluació corresponent; de la mateixa manera, es farà constar quina és la qualificació mínima necessària per a aprovar. Els sol·licitants que hagen cursat els estudis en l'estranger i posseïsquen certificat acadèmic estés en un idioma diferent de l'espanyol hauran d'acompanyar-la de la corresponent traducció jurada. Els sol·licitants que no hagen cursat estudis en la Universitat d'Alacant hauran de presentar certificat acadèmic de la nota mitjana de la seua titulació en la seua universitat d'origen referida als cursos acadèmics, 2005-2006, 2006-2007, 2007-2008 i 2008-2009, o document acreditatiu equivalent expedit pel Ministeri de Ciència i Innovació, així com la nota mitjana global de la seua universitat per als mateixos cursos, dades necessàries per a l'aplicació del barem. En el cas de no rebre esta informació, es considerarà com a nota mitjana ponderada de l'expedient la nota mínima per a participar en la convocatòria.

c) Acreditació, si és el cas, d'obtenció de Premi Extraordinari Fi de Carrera concedit pel Ministeri d'Educació i Ciència, l'òrgan competent a la Comunitat Autònoma o la Universitat on va realitzar els estudis el sol·licitant.

d) Acreditació de la matrícula en els estudis de màster o de doctorat en la Universitat d'Alacant. En el cas d'estudis de màster haurà de constar també el compromís d'admissió als estudis de doctorat una vegada superats els 60 crèdits, emés pel responsable del Programa Oficial de Postgrau en què es trobe inserit aquell.

e) Acreditació de la resta de mèrits inclosos en el curriculum vitae del sol·licitant.

f) Els sol·licitants que s'acullen a qualsevol de les excepcions assenyalades per a la data d'obtenció del títol, hauran de presentar, a més i segons siga el cas: fotocòpia del títol de l'especialitat o certificació oficial de la mateixa; en el cas de l'especialitat realitzada en l'estranger presentar l'acreditació del reconeixement de la mateixa a Espanya, si es tracta dels nacionals de països de la Unió Europea o l'homologació per a nacionals d'altres països. En el cas d'atenció a fills menors, podrà acreditar-se per a només un dels progenitors per mitjà de document estés per la Seguretat Social.

5. Resolució

Les sol·licituds admeses seran avaluades per una comissió designada per la Comissió d'Investigació de la Universitat d'Alacant. La comissió d'avaluació estarà presidida pel Vicerector d'Investigació, Desenvolupament i Innovació i integrada per almenys un expert per cada un dels següents grans camps científics: Ciències Experimentals, Tecnologia, Ciències de la Salut, Ciències Socials i Jurídiques, i Humanitats. Actuarà com a secretari de la comissió el director del Secretariat d'Investigació del Vicerectorat d'Investigació, Desenvolupament i Innovació. La resolució de la concessió de les ajudes en règim de beca, es durà a efecte dins dels 6 mesos següents a la finalització del termini de presentació de sol·licituds.

Per a l'avaluació i selecció dels candidats s'aplicaran els següents criteris i barem:

a) Nota mitjana de l'expedient acadèmic ponderada d'acord amb la qualificació mitjana de cada titulació en la universitat on la va obtindre i la corresponent a la mateixa titulació o equivalent de totes les universitats espanyoles, referida als cursos acadèmics, 2006-2007, 2007-2008 i 2008-2009,  fins a 4 punts.

b) Currículum vitae del sol·licitant, fins a 1,5 punts. Els candidats que acrediten haver obtingut el Premi Extraordinari de Fi de Carrera concedit pel Ministeri d'Educació i Ciència, obtindran 1 punt. Altres premis extraordinaris obtindran fins a un màxim de 0,80 punts.

c) Incorporació del beneficiari a un projecte d'investigació finançat en convocatòria pública i concurrència competitiva, fins a 1 punt. Els projectes d'investigació es valoraran en funció de l'organisme finançador, la dotació econòmica i el període pendent d'execució a comptar del moment de finalització del termini de presentació de sol·licituds.

d) Coeficient més recent de l'activitat investigadora segons POI del director de la tesi doctoral, fins a 1 punt.

e) Coeficient més recent de l'activitat investigadora segons Annex VII d'esta convocatòria del grup d'investigació en què s'integraria el sol·licitant, fins a 1 punt.

La Comissió una vegada aplicats estos criteris d'avaluació i selecció elaborarà una relació prioritzada amb els candidats que superen els 3 punts. La resolució inclourà una llista de candidats suplents per al cas que es produïren renúncies o baixes dins del termini dels 2 mesos següents a partir de la data de publicació de la resolució de concessió. L'adjudicació de les beques corresponents a baixes i renúncies es produirà en l'orde establit en la relació de suplents.

6. Seguiment

La incorporació dels beneficiaris d'una beca als respectius departaments o instituts universitaris d'investigació es produirà en el primer dia del mes establit en la Resolució de concessió de les ajudes. El termini màxim d'incorporació serà d'un mes. Si el beneficiari no s'incorporara en el termini indicat, s'entendrà que ha renunciat a la beca. En casos excepcionals i degudament justificats, el Vicerector d'Investigació, Desenvolupament i Innovació podrà autoritzar l'ajornament de la incorporació fins a un màxim de 6 mesos. La sol·licitud d'ajornament haurà de ser presentada dins del mes de termini per a la seua incorporació a través de Registre General de la Universitat d'Alacant.

L'alta es tramitarà dins dels 10 dies naturals següents al de la data d'incorporació prèvia presentació pels interessats en el Vicerectorat d'Investigació, Desenvolupament i Innovació dels documents següents:

a) Document d'acceptació de les obligacions com a beneficiari d'una ajuda en règim de beca, amb el vistiplau del director de la Tesi i del director del Departament o Institut Universitari d'Investigació.

b) El número d'afiliació a la Seguretat Social.

c) Declaració responsable de beques o ajudes gaudides de naturalesa semblant quant als seus objectius i la seua quantia, als efectes del càlcul del període màxim de gaudi de l'ajuda objecte d'esta convocatòria.

d) Dades bancàries per a l'abonament de les dotacions de la beca.

Qualsevol variació en les condicions tingudes en compte per a l'avaluació de les sol·licituds interromprà el tràmit d'alta i, si és el cas, donarà lloc a l'anul·lació de l'ajuda amb audiència prèvia de l'interessat.

Per a qualsevol absència temporal del departament o institut universitari d'investigació a què l'investigador estiga adscrit superior a 10 dies naturals, haurà de sol·licitar-se autorització al Vicerectorat d'Investigació, Desenvolupament i Innovació, sempre amb la conformitat del director de la tesi i que la finalitat de l'absència estiga relacionada amb les activitats de formació i d'investigació.

Per a qualsevol canvi que afecte el grup d'Investigació, departament o institut universitari d'investigació, director o projecte de tesi, haurà de comptar-se prèviament amb l'autorització del Vicerectorat d'Investigació, Desenvolupament i Innovació, que resoldrà a la vista de l'informe del director de tesi, del departament o institut universitari d'origen. En cap cas, s'autoritzaran canvis durant el primer any de permanència en el programa, llevat que concórreguen circumstàncies de força major apreciades pel Vicerectorat d'Investigació, Desenvolupament i Innovació. En tot cas, els canvis que s'autoritzen ho seran en termes que no desequilibren les circumstàncies que van motivar la concessió de l'ajuda i, en especial, les qualificacions atorgades en cada un dels criteris d'avaluació.

Els efectes econòmics, administratius de les altes i baixes es produiran en funció de la data de comunicació, considerant-se en tots els casos mesos de 30 dies. La percepció de l'ajuda en el mes de la seua finalització es farà amb efectes de l'últim dia que figure en la renovació sempre que no es produïsca la renúncia amb anterioritat a eixa data o existisquen altres causes de revocació o baixa. En el suposat excepcional d'incorporació o baixa en dates diferents de les assenyalades, l'import a percebre en eixe mes serà proporcional al període cobert des d'eixa data.

En els supòsits de baixa per incapacitat temporal (malaltia o accident), risc durant l'embaràs i descans per maternitat o paternitat, els beneficiaris d'ajuda tindran dret a la interrupció temporal de la mateixa. Durant tot el temps de permanència en la dita situació, la Universitat d'Alacant  complementarà la prestació econòmica de la Seguretat Social fins a aconseguir el 100 % de la quantia mensual de l'ajuda. En este cas, el temps interromput podrà recuperar-se sempre que este siga per períodes de, almenys, 30 dies i que les disponibilitats pressupostàries ho permeten.

Les baixes per incapacitat temporal seran degudament acreditades o tramitades davant del Vicerectorat d'Investigació, Desenvolupament i Innovació. Els beneficiaris han de procedir a realitzar els tràmits i gestions d'acord amb les normes de la Seguretat Social.

Per al restant tipus de baixes i només en aquells casos en què s'aprecie l'existència de causa major, es podrà recuperar el període interromput sempre que les disponibilitats pressupostàries ho permetan.

El Vicerectorat d'Investigació, Desenvolupament i Innovació podrà concedir la interrupció voluntària del gaudi de l'ajuda durant el període de beca, a petició raonada de l'interessat, amb un informe previ del director de la tesi doctoral, amb la conformitat del director del departament o institut universitari d'investigació on estiga adscrit. Les dites interrupcions s'ajustaran al següent:

a) Les interrupcions no podran ser superiors a 6 mesos al llarg de la duració de l'ajuda i de les seues possibles renovacions.

b) Només en aquells casos en què s'aprecie l'existència de força major es podrà recuperar el període interromput.

c) Les interrupcions es produiran amb els efectes econòmics i administratius establits anteriorment.

d) Durant el període d'interrupció de l'ajuda es causarà baixa en la Seguretat Social.

e) La no incorporació a l'ajuda una vegada transcorregut el període d'interrupció autoritzat, es considerarà com a renúncia i causarà baixa automàtica.

Les renúncies a l'ajuda hauran de ser comunicades pels interessats, acompanyades de la documentació justificativa que requerisca el Vicerectorat d'Investigació, Desenvolupament i Innovació.

Excepte allò que s'ha regulat en el present annex, la concessió i gaudi d'una ajuda en règim de beca no implica relació contractual o estatutària amb la Universitat d'Alacant; per a la Universitat d'Alacant, l'ajuda tampoc suposa un compromís d'incorporació posterior del beneficiari a la seua plantilla, excepte allò que s'ha referit a l'aplicació de l'Estatut del Personal Investigador al terme del període de beca.

Durant el període de contracte en pràctiques, la suspensió del mateix en virtut de les causes previstes en els articles 45 i 46 de l'Estatut dels Treballadors no comportarà l'ampliació de la duració de l'ajuda.

La percepció  d'una ajuda en règim de beca o de contracte en pràctiques a l'empara d'esta convocatòria és incompatible amb altres beques o ajudes finançades amb fons públics o privats, així com amb sous o salaris que impliquen vinculació contractual o estatutària del  beneficiari.

No obstant això, es permetran les percepcions que procedisquen de:

a) Tasques docents i investigadores sempre que estiguen directament associades amb la investigació desenvolupada pel beneficiari de l'ajuda i que tinguen caràcter esporàdic i no habitual.

b) Ajudes per a assistència a congressos, reunions o jornades científiques.

c) Ajudes a estades breus i trasllats temporals concedides per organismes públics o privats, nacionals o internacionals, per un període mínim i màxim igual a què s'establix en la present convocatòria i amb l'autorització prèvia del Vicerectorat d'Investigació, Desenvolupament i Innovació per a l'absència temporal.

El director de tesi i el director del departament o institut universitari d'investigació a què es trobe adscrit el beneficiari d'ajudes hauran de comunicar al Vicerectorat d'Investigació, Desenvolupament i Innovació qualsevol causa d'incompatibilitat per estos motius.

Es consideraran renúncies a les ajudes objecte d'esta convocatòria, les que es produïsquen dins del termini d'incorporació establit en este annex. Es consideraran baixes les no incorporacions als departaments o instituts universitaris d'investigació d'adscripció, ja siga a l'inici de l'ajuda o després d'una interrupció, així com aquelles sol·licitades a instància dels beneficiaris de les mateixes en règim de beca o de contracte en pràctiques. Les baixes hauran de ser comunicades al departament o institut universitari d'investigació d'adscripció de l'ajuda, que  al seu torn traslladarà d'este fet al Vicerectorat d'Investigació, Desenvolupament i Innovació.

Els beneficiaris d'ajudes en règim de beca o de contracte en pràctiques, hauran de presentar, en el termini màxim d'un mes a partir de la data de finalització de la mateixa, o de baixa voluntària en el programa, una memòria amb una extensió màxima de 3.000 paraules que expose els resultats obtinguts, amb especial èmfasi en els objectius aconseguits relatius al procés de formació. A més, adjuntaran un currículum vitae actualitzat i un informe del director de la tesi. No serà necessària la presentació d'esta memòria en el cas de transició de beca a contracte en pràctiques.

El Vicerectorat d'Investigació, Desenvolupament i Innovació serà el responsable del seguiment del treball realitzat pels beneficiaris de les ajudes en compliment de les seues obligacions per la percepció de les mateixes. Per a això establirà els procediments adequats en col·laboració amb el departament o institut universitari d'investigació d'adscripció dels becaris. Així mateix, podrà designar els òrgans, comissions o experts que estime necessaris per a realitzar les oportunes actuacions de seguiment i comprovació de l'aplicació de les ajudes, així com demanar la informació complementària que es considere en cada cas.

Es consideraran accions de seguiment ordinàries:

a) Les memòries de seguiment fixades en este annex.

b) Les memòries i documentació requerida per a la justificació de les estades breus autoritzades pel Vicerectorat d'Investigació, Desenvolupament i Innovació.

c) La memòria final que ha de presentar-se en cas de renúncia o per finalització de l'ajuda.

Seran accions de seguiment i control extraordinàries, les que s'inicien d'ofici pel Vicerectorat d'Investigació, Desenvolupament i Innovació com a conseqüència d'informes dels directors de tesi, del director del departament o institut universitari d'investigació d'adscripció dels beneficiaris de les ajudes, inclusivament dels corresponents a les estades breus. Així mateix el Vicerectorat d'Investigació, Desenvolupament i Innovació podrà realitzar totes les comprovacions se que consideren oportunes amb relació al compliment de les condicions del programa.

L'incompliment total o parcial dels requisits i obligacions establides en les presents bases i la resta de normes aplicables, donarà lloc a l'obertura d'un expedient d'incompliment, la convocatòria del qual, amb audiència prèvia de l'interessat, podrà donar lloc a la revocació de l'ajuda concedida parcial o totalment i l'obligació de reintegrar la quantia que s'establisca en funció dels criteris aplicables i els interessos de demora corresponents. Els criteris proporcionals de graduació d'incompliments seran els que s'indiquen a continuació:

a) L'incompliment total i manifest dels objectius de formació i de realització de les activitats per als que es va concedir l'ajuda, serà causa de reintegrament total de l'ajuda rebuda durant el període en què es produïra tal incompliment i la revocació de l'ajuda concedida.

b) La realització de modificacions no autoritzades en les condicions inicials de l'ajuda, suposarà la devolució de la quantitat afectada per la modificació i, si és el cas, la revocació de l'ajuda.

c) En els casos de no comunicar altres activitats incurses en incompatibilitat, el Vicerectorat d'Investigació, Desenvolupament i Innovació podrà privar el beneficiari de l'ajuda pel temps en què s'haja produït la dita incompatibilitat de forma parcial o total o procedir a la revocació de la mateixa.

d) La no presentació, d'acord amb el que establix les bases d'esta convocatòria, de les memòries que per a cada cas arreplega les presents bases o dels informes de seguiment i de documentació addicional, comportarà la devolució de les quantitats percebudes pel període no justificat.

e) En cap cas podran concedir-se o renovar-se ajudes als que no hagueren justificat les percebudes amb anterioritat.

7. Renovació de les ajudes i memòries de seguiment

Les ajudes en règim de beca o de contracte en pràctiques per als beneficiaris de les convocatòries d'anys anteriors, pel que fa a les condicions, els drets i obligacions, es regiran per la present convocatòria.  En el cas que algú obtinguera el grau de doctor durant l'any 2010, podrà continuar disfrutant de la beca o contracte en pràctiques en les condicions inicials fins a completar els 12 mesos corresponents a la renovació, amb sol·licitud prèvia al Vicerector d'Investigació, Desenvolupament i Innovació.

Podran presentar la sol·licitud de renovació d'ajudes en règim de beca els beneficiaris que hagen finalitzat els primers 12 mesos de beca i es troben en actiu o en interrupció autoritzada de la beca. El termini de presentació de les sol·licituds de renovació de les ajudes en règim de beca serà el comprés entre l'1 i el 31 de desembre del 2010.

Els beneficiaris d'ajudes de contractes en pràctiques presentaran les memòries anuals de seguiment entre l'1 i 31 de desembre del 2010 al Vicerectorat d'Investigació, Desenvolupament i Innovació.

La sol·licitud de renovació d'ajudes en règim de beca s'acompanyarà de la documentació següent:

a) Certificació acadèmica dels crèdits superats, les qualificacions obtingudes i, si és el cas, de la seua inscripció en els estudis de doctorat o l'obtenció del DEA.

b) Informe del director de la tesi doctoral, en sobre tancat en el que es farà constar expressament els progressos realitzats en la formació investigadora del becari durant el temps de gaudi de la beca.

Les memòries de seguiment d'ajudes en règim de contracte en pràctiques s'acompanyaran d'un informe del director de la tesi doctoral, en sobre tancat, en el que es farà constar expressament els progressos realitzats en el seu desenvolupament com a investigador durant l'últim any, s'indicarà el grau exacte de  desenvolupament de la tesi doctoral i es farà una estimació del temps necessari per a la seua finalització.

Les sol·licituds de renovació de beca i les memòries de seguiment de les ajudes a contractes en pràctiques, seran examinades per una Comissió d'Avaluació. L'informe d'avaluació s'efectuarà tenint en compte l'aprofitament en els estudis, el procés de desenvolupament de la tesi i les activitats de formació investigadora durant el període anterior a la renovació. La Comissió d'avaluació podrà demanar informació addicional, que podrà ser requerida al departament o institut universitari d'investigació, al director de tesi i al propi doctorand, si considerara que l'aportada amb la documentació no conté les condicions necessàries per a formular l'informe favorable. La Comissió d'Avaluació elaborarà la corresponent proposta de concessió de renovacions de beques i ajudes a contracte en pràctiques que comprendrà el període màxim que falte per a completar els 48 mesos, sense perjuí de l'aplicació de reducció de mesos per haver disfrutat de beques anteriors de conformitat amb el que establix este annex. Si com a conseqüència de l'avaluació de les memòries de renovació i de seguiment es derivaren informes desfavorables, s'iniciarà expedient informatiu per si es derivara un incompliment i la necessitat aplicar el que establix l'apartat de seguiment.

8. Estades breus a Espanya i en l'estranger

Els beneficiaris d'ajudes per a beques i contractes destinats a la formació de doctors de convocatòries anteriors de la Universitat d'Alacant que es troben en actiu, podran sol·licitar autorització per a realitzar estades breus en 2010 en centres d'investigació espanyols o estrangers i optar a rebre ajudes complementàries per a tal fi. Estes autoritzacions i ajudes es concediran i abonaran d'acord amb els requisits que s'establixen en este apartat.

Les estades breus tindran sempre per objecte reforçar directament al programa formatiu i impulsar el  desenvolupament de la seua tesi i hauran de realitzar-se en centres d'investigació amb l'objecte d'utilitzar laboratoris especialitzats, consultes de fons bibliogràfics o documentals d'índole diversa,  aprendre noves tècniques instrumentals o altres treballs de camp relacionats directament amb l'elaboració de la tesi doctoral i que no puguen realitzar-se en la Universitat d'Alacant. Queden expressament excloses les activitats ordinàries que exigisca el programa de formació de postgrau.

La duració mínima de les  estades serà de 2 mesos i màxima de 4. Han de realitzar-se entre l'1 de juny i el 31 de desembre del 2010, coincidint, llevat d'excepcions justificades, amb els períodes acadèmics i/o els d'activitat ordinària dels centres de destí. Excepcionalment es podran concedir estades d'un mes quan el destí siga a Espanya i la finalitat de la mateixa quede prou justificada.

Seran susceptibles de rebre una ajuda complementària per a gastos de desplaçament, allotjament i manutenció les estades  que vagen a realitzar-se en centres d'investigació situats a menys de 100 Km. de la Universitat d'Alacant o lloc de residència habitual del doctorand. Esta ajuda complementària serà incompatible amb qualsevol altra ajuda o beca que tinga la mateixa  finalitat.

L'import de l'ajuda per a allotjament i manutenció, com a complement de la dotació mensual de la beca o contracte en pràctiques, serà de 450 € per mes a Espanya i fins a  750 € en l'estranger, en funció del país de destí. En el cas de períodes de duració inferiors a mesos complets s'assignarà la part proporcional.

L'import de l'ajuda per al viatge serà de fins a un màxim de 150 € per a desplaçaments a centres d'investigació ubicats a Espanya i d'1.200 € per a desplaçaments a centres estrangers. Estos imports estaran condicionats pel lloc de destí.

Els beneficiaris d'ajudes per a estades breus en centres en l'estranger, disfrutaran, sense perjuí de la cobertura de la Seguretat Social, d'una assegurança d'accidents i d'assistència mèdica en els desplaçaments a l'estranger autoritzats per la Universitat d'Alacant, quan es tracte de països sense concert amb la Seguretat Social espanyola o quan les cobertures d'este concert foren insuficients. La cobertura d'esta assegurança arribarà únicament i exclusivament fins al límit de la pòlissa contractada per la Universitat d'Alacant i per al període per al que fóra concedida l'estada breu.

El termini de presentació de sol·licituds finalitzarà el 31 de maig del 2010.

Les sol·licituds aniran acompanyades del document acreditatiu de l'acceptació del centre d'investigació receptor.

Les sol·licituds seran avaluades per una Comissió d'Avaluació. Els criteris de valoració seran:

a) La duració, el pla de treball i la situació de desenvolupament del projecte de tesi en relació amb els objectius plantejats, fins a 5 punts.

b) La idoneïtat i qualitat del centre de destí amb relació a la millora de la formació dels beneficiaris, fins a 5 punts.

La puntuació mínima per a obtindre l'autorització serà de 6 punts.

La resolució de la concessió de l'autorització i, si és el cas, l'import de l'ajuda complementària, es durà a efecte dins del mes següent a la finalització del termini de presentació de sol·licituds.

L'import de les ajudes concedides per a la realització d'estades breus, s'abonarà als beneficiaris per anticipat. D'acord amb el que establix l'article 2.2.3er del Reial Decret 439/2007, de 30 de març, pel que s'aprova el Reglament de l'Impost sobre la Renda de les Persones Físiques, estes ajudes estan exemptes de les retencions a compte de l'Impost sobre la Renda de les Persones Físiques (IRPF).

Una vegada conclosa l'estada i en el termini de 15 dies hàbils comptats des de l'endemà al seu retorn, els beneficiaris justificaran la realització de la mateixa per mitjà de la presentació en el Vicerectorat d'Investigació, Desenvolupament i Innovació de la documentació següent:

a) Certificació del responsable del centre d'investigació receptor en què constarà el dia d'inici i el de finalització de l'estada.

b) Justificants dels gastos de desplaçament al centre receptor de l'estada breu i tornada.

c) Memòria descriptiva amb una extensió màxima de 1.000 paraules, en la que figurarà el vistiplau del director de la tesi; la dita memòria anirà encapçalada pel títol del projecte de tesi i per la referència del becari.

En cas de no dur-se a terme l'estada en les condicions que va ser concedida o de no poder-la justificar, el beneficiari haurà de reintegrar la totalitat de la quantitat percebuda. En el cas de reducció del període concedit, el beneficiari haurà de justificar les causes i reintegrar les quantitats proporcionals a esta reducció. Igualment hauran de reintegrar-se les quantitats percebudes en excés quan el cost real dels gastos de desplaçament siga substancialment inferior a l'ajuda obtinguda per este concepte.

ANNEX II

AJUDES PER A BEQUES D'INICIACIÓ A LA INVESTIGACIÓ

1.  Objecte

Promoure la iniciació en el coneixement dels problemes científic-Tècnics d'actualitat i els mètodes utilitzats per a resoldre'ls per mitjà de la concessió de beques a alumnes matriculats en la Universitat d'Alacant en l'últim curs d'una llicenciatura, Enginyeria Superior o Arquitectura, així com per als diplomats universitaris que estiguen matriculats en l'últim curs d'un Màster Oficial de la Universitat d'Alacant que els capacite, si és el cas concret, per a continuar estudis de doctorat.

2. Accions susceptibles d'ajuda

Un màxim de 25 beques a disfrutar l'any 2010, amb una dedicació de jornada completa, obligatòriament durant els mesos d'octubre, novembre i desembre, en els departaments o instituts universitaris de la Universitat d'Alacant a què es trobe adscrit el tutor acadèmic del candidat i el Director del qual hi haja visat la memòria d'activitats.

La quantia total de les beques serà de 2.100 euros, a abonar en tres pagaments iguals que en cap cas tindran consideració de salari o remuneració, sinó d'ajuda econòmica per a formació. Els dos primers pagaments seran finançats pel Vicerectorat d'Investigació, Desenvolupament i Innovació i el tercer pel grup d'investigació a què s'incorpore el becari. En cas de renúncia del becari el grup d'investigació assumirà el finançament corresponent a la tercera part del període efectivament disfrutat.

Així mateix, la Universitat d'Alacant es farà càrrec de la inclusió dels beneficiaris en una pòlissa col·lectiva d'accidents.

La concessió i gaudi d'esta beca no implica relació contractual o estatutària amb la Universitat d'Alacant, ni tampoc suposa un compromís d'incorporació posterior del beneficiari a la seua plantilla.

Els becaris d'iniciació a la investigació tindran els següents drets:

a) Incorporar-se al grup d'investigació a què pertanga el seu tutor acadèmic i al departament o institut universitari d'investigació que haja avalat la sol·licitud.

b) Obtindre de la Universitat d'Alacant la col·laboració i suport necessari per al desenvolupament normal dels seus estudis i programes d'investigació, d'acord amb les disponibilitats d'aquella.

c) Percebre l'ajuda econòmica que corresponga a la beca en la forma establida en el present annex.

Els becaris d'iniciació a la investigació tindran les obligacions següents:

a) Estar en el moment d'inici de la beca en possessió o en disposició legal d'obtindre un títol acadèmic de Llicenciat, Enginyer Superior, Arquitecte o Màster Oficial de la Universitat d'Alacant, o, si és el cas, pendent únicament de superar els crèdits corresponents al projecte fi de carrera.

b) Incorporar-se a la Universitat d'Alacant en els terminis establits en este annex.

c) Complir amb aprofitament el pla d'iniciació a la investigació presentat en la sol·licitud.

d) Mantindre una estreta col·laboració amb el tutor acadèmic, amb vista al  compliment el programa de formació i el calendari d'activitats presentat, i comprometre's a realitzar els desplaçaments que siguen necessaris per a complir els objectius proposats.

e) Ajustar-se a les normes pròpies de funcionament de la Universitat d'Alacant.

f) Realitzar la seua labor en el grup d'investigació i departament o institut universitari de la Universitat d'Alacant on s'haja incorporat.

g) Omplir els informes, formularis i la resta de documents que, en relació amb el gaudi de la beca, li siguen remesos pel Vicerectorat d'Investigació, Desenvolupament i Innovació.

h) Comunicar al Vicerectorat d'Investigació, Desenvolupament i Innovació la renúncia a la beca que li haja sigut concedida, així com qualsevol incidència que s'opose o menyscabe l'obtenció dels objectius previst en  este annex. Qualsevol variació en les condicions tingudes en compte per a l'avaluació de les sol·licituds interromprà el tràmit d'alta i, si és el cas, donarà lloc a l'anul·lació de la beca amb audiència prèvia de l'interessat.

i) Fer referència a la seua condició de beneficiari d'una beca destinada a la iniciació en la investigació del Vicerectorat d'Investigació, Desenvolupament i Innovació en les publicacions i altres resultats que puguen derivar-se de les activitats i investigació realitzades durant el període de gaudi de la beca.

j) Sotmetre's a les actuacions de comprovació i control financer que puguen realitzar els òrgans competents de la Universitat d'Alacant, aportant quanta informació li siga requerida en l'exercici de les actuacions anteriors.

k) Respectar les normes fixades en este annex, així com les que la Universitat d'Alacant determine, en l'àmbit de les seues competències, per a supervisar i avaluar el desenvolupament del seu treball.

La percepció d'una beca d'iniciació a la investigació és incompatible amb altres beques o ajudes finançades amb fons públics o privats per al mateix fi, així com amb sous o salaris que impliquen vinculació contractual o estatutària del beneficiari.

3.  Requisits dels sol·licitants

Podran sol·licitar estes beques els espanyols, els nacionals de qualsevol Estat membre de la Unió Europea i els estrangers amb permís de residència a Espanya, que es troben matriculats oficialment en l'últim curs d'una Llicenciatura, Enginyeria Superior o Arquitectura, així com per als Diplomats Universitaris, Enginyers Tècnics i Arquitectes Tècnics que estiguen matriculats en l'últim curs d'un Màster Oficial de la Universitat d'Alacant que els capacite, si és el cas concret, per a continuar estudis de doctorat i que reunisquen els requisits següents:

a) Haver finalitzat el primer cicle d'estudis universitaris de Llicenciat, Enginyer Superior o Arquitecte, o estar en possessió del títol de Diplomat Universitari, Enginyer Tècnic o Arquitecte Tècnic.

b) Tindre superats un mínim de 60 crèdits del segon cicle dels seus estudis universitaris o d'un Màster Oficial que els capacite, si és el cas concret, per a continuar estudis de doctorat en el cas de Diplomats Universitaris, Enginyers Tècnics o Arquitectes Tècnics.

c) Estar matriculat oficialment en la Universitat d'Alacant de la totalitat de crèdits que resten per a finalitzar eixe segon cicle o Màster Oficial. A l'efecte d'esta sol·licitud no serà necessari estar matriculat dels crèdits corresponents al projecte fi de carrera. Igualment i a l'efecte d'esta convocatòria, no es consideren com a alumnes d'últim curs de carrera a aquells que només es troben matriculats del projecte fi de carrera o que únicament els quede per superar els crèdits del projecte.

d) No estar en possessió o en disposició legal d'obtindre un títol acadèmic de Llicenciat, Enginyer Superior, Arquitecte, o Màster Oficial.

e) Posseir una nota mitjana igual o superior a 1,5 per a alumnes d'Enginyeries Superiors i Arquitectura i a 2 per a alumnes de la resta d'ensenyances, després d'aplicar el barem següent: Aprovat = 1, Notable = 2, Excel·lent = 3 i Matrícula d'Honor = 4.

f) No estar incapacitat físicament ni patir malaltia que puga impedir l'exercici de l'activitat formativa que constituïsca l'objecte de la beca.

g) De conformitat amb el que disposa la Llei 4/2000, d'11 de gener, sobre drets i llibertats dels estrangers a Espanya i la seua integració social, en la redacció donada per la Llei Orgànica 8/2000, de 22 de desembre, els estudiants estrangers no comunitaris hauran d'acreditar la condició de residents, quedant exclosos de concórrer a les beques que es convoquen per la present convocatòria els que es troben en situació d'estada.

h) Estar avalat per un membre del personal docent i investigador  integrat en un grup d'investigació, amb la titulació de doctor i pertanyent a la plantilla docent i investigadora de la Universitat d'Alacant, que actuarà, en cas de concessió, com a tutor acadèmic del becari. En el supòsit de vinculació contractual del tutor acadèmic, el contracte ha de contemplar una duració superior a la del període màxim de la beca. En el cas que el tutor acadèmic no complira amb el requisit de vinculació contractual durant el període assenyalat, serà obligatòria la col·laboració d'un cotutor acadèmic que complisca tal requisit.

Cap tutor acadèmic podrà figurar com a tal en més d'una sol·licitud de beca d'iniciació a la investigació.

Cap grup d'investigació podrà tindre assignada més d'una beca d’iniciació a la investigació, llevat que concórreguen circumstàncies extraordinàries en els mèrits del candidat.

Només podran beneficiar-se d'esta beca els candidats que en el moment d'incorporar-se al seu destí hagen superat tots els crèdits necessaris per a l'obtenció del títol que estaven finalitzant en el present curs acadèmic (queden exclosos d'esta comptabilització els crèdits corresponents al projecte fi de carrera o fi de Màster).

4. Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds finalitzarà el 31 de maig del 2010.

El mateix candidat no podrà presentar més d'una sol·licitud, en cas contrari, s'invalidaran totes les presentades.

5.  Resolució

Les sol·licituds seran avaluades per una comissió designada per la Comissió d'Investigació de la Universitat d'Alacant. La comissió d'avaluació estarà presidida pel Vicerector d'Investigació, Desenvolupament i Innovació i integrada per almenys un expert per cada un de les següents grans camps científics: Ciències Experimentals, Tecnologia, Ciències de la Salut, Ciències Socials i Jurídiques, i Humanitats. Actuarà com a secretari de la Comissió el director del Secretariat d'Investigació. La concessió de les ajudes es notificarà amb anterioritat al 20 de setembre del 2010.

Per a l'avaluació i selecció dels candidats s'aplicaran els següents criteris i barem:

a) Expedient acadèmic corresponent als crèdits superats pel candidat en el primer cicle, Diplomatura, Enginyeria Tècnica o Arquitectura Tècnica, fins a 3 punts.

b) Expedient acadèmic corresponent als crèdits superats pel candidat en el segon cicle o Màster Oficial, fins a 4 punts.

c) Curriculum vitae del candidat, fins a 1 punt.

d) Coeficient més recent de l'activitat investigadora segons POI del tutor acadèmic, fins a 1 punt.

e) Coeficient més recent de l'activitat investigadora, segons Annex VII d'esta convocatòria, del grup d'investigació en què s'integraria el becari, fins a 1 punt.

La Comissió aplicarà els criteris d'avaluació i elaborarà una relació prioritzada dels candidats. La resolució inclourà una llista de candidats suplents per al cas que es produïren renúncies dins del termini de 15 dies a partir de la data de publicació de la resolució de concessió. L'adjudicació de les beques corresponents a renúncies es produirà en l'orde establit en la relació de suplents.

6. Seguiment

La incorporació dels beneficiaris de beques als respectius departaments o instituts universitaris d'investigació es produirà en el primer dia hàbil del mes d'octubre del 2010. Si el beneficiari no s'incorporara eixe dia, s'entendrà que ha renunciat a la beca.

L'alta es tramitarà prèvia presentació pels interessats en la Unitat de Convocatòries Públiques i Beques d'Investigació de la Universitat d'Alacant, dins dels 10 dies naturals anteriors al de la data d'incorporació, dels documents següents:

a) Document d'acceptació de les obligacions com a beneficiari d'una beca, amb el vistiplau del tutor acadèmic i del director del departament o institut universitari d'investigació.

b) Dades bancàries per a l'abonament de les dotacions de la beca.

Per a qualsevol absència temporal del departament o institut universitari d'investigació a què l'investigador estiga adscrit superior a 5 dies naturals, haurà de sol·licitar-se autorització al Vicerectorat d'Investigació, Desenvolupament i Innovació, sempre amb la conformitat del tutor acadèmic i que la finalitat de l'absència estiga relacionada amb les activitats del pla d'iniciació a la investigació.

En cap cas s'autoritzaran canvis de tutor acadèmic, grup d'investigació, departament o institut universitari llevat que concórreguen circumstàncies de força major apreciades pel Vicerectorat d'Investigació, Desenvolupament i Innovació. En tot cas, els canvis que s'autoritzen ho seran en termes que no desequilibren les circumstàncies que van motivar la concessió de l'ajuda i, en especial, les qualificacions atorgades en cada un dels criteris d'avaluació.

Els efectes econòmics, administratius de les altes i baixes es produiran en funció de la data de comunicació, considerant-se en tots els casos mesos de 30 dies. La percepció de la beca es farà amb efectes de l'últim dia de cada mes, sempre que no es produïsca la renúncia amb anterioritat a eixa data o existisquen altres causes de revocació o baixa.

En els supòsits d'incapacitat temporal (malaltia o accident), risc durant l'embaràs i descans per maternitat o paternitat, els beneficiaris de beca tindran dret a la interrupció temporal de la beca prèvia acreditació i tramitació davant del Vicerectorat d'Investigació, Desenvolupament i Innovació. El temps interromput podrà recuperar-se sempre que este siga per períodes de, almenys, 30 dies i que les disponibilitats pressupostàries ho permeten.

Les renúncies i baixes hauran de ser comunicades pel departament o institut universitari d'investigació d'adscripció de la beca al Vicerectorat d'Investigació, Desenvolupament i Innovació, en quant tinguen coneixement de les mateixes.

Els beneficiaris d'una beca d'iniciació de la investigació hauran de presentar, en el termini màxim d'un mes a partir de la data de finalització de la mateixa, o de renúncia, una memòria amb una extensió màxima de 3.000 paraules que expose els resultats obtinguts en relació amb el pla d'iniciació a la investigació previst. A més, adjuntaran un curriculum vitae actualitzat i un informe del tutor acadèmic.

L'incompliment total o parcial dels requisits i obligacions establides en les presents bases i la resta de normes aplicables, donarà lloc a l'obertura d'un expedient d'incompliment, la convocatòria del qual, amb audiència prèvia de l'interessat, podrà donar lloc a la revocació de la beca concedida parcial o totalment i l'obligació de reintegrar la quantia corresponent.

ANNEX III

AJUDES PER A ESTADES D'INVESTIGADORS INVITATS

1. Objecte

Potenciar els contactes entre els grups d'investigació de la Universitat d'Alacant amb investigadors que realitzen la seua labor fora de la mateixa.

2. Accions susceptibles d'ajuda

Estades durant l'any 2010 en la Universitat d'Alacant d'investigadors, científics o tecnòlegs en actiu que desenrotllen la seua activitat professional en altres centres d'investigació, institucions o empreses. Les estades han de coincidir, llevat d'excepcions justificades, amb els períodes acadèmics i/o d'activitat ordinària de la Universitat d'Alacant

L'import màxim de les ajudes serà de 900 €  per a investigadors residents a Espanya, de 1.500 € per a investigadors residents en països europeus i la conca mediterrània, i de 1.800 € per a investigadors residents en altres països.

Les ajudes podran destinar-se, d'acord amb els límits establits per la normativa vigent, a despeses de desplaçament, allotjament i manutenció, així com a col·laboracions docents (conferències, seminaris, etc.). També podran destinar-se a altres despeses relacionades amb l'estada sempre que estiguen degudament justificats i hagen rebut autorització prèvia del Vicerectorat d'Investigació, Desenvolupament i Innovació. En el cas de les col·laboracions docents l'ajuda estarà subjecta a la corresponent retenció del IRPF, excepte en aquells casos que l'investigador estranger  residisca en un país que tinga firmat conveni per a evitar la doble imposició amb Espanya, sent necessària llavors la corresponent certificació de residència fiscal de la Hisenda Pública del seu país.

La percepció  d'una d'aquestes ajudes és incompatible amb altres beques o ajudes finançades amb fons públics o privats per a la mateixa finalitat.

Els investigadors invitats tindran els següents drets:

a) Obtindre de la Universitat d'Alacant la col·laboració i suport necessari per al desenvolupament normal de la seua activitat docent i investigadora, d'acord amb les disponibilitats d'aquella.

b) Percebre l'ajuda econòmica que corresponga en la forma establida en aquest annex.

Els investigadors invitats tindran les obligacions següents:

a) Realitzar la seua estada en la Universitat d'Alacant en els terminis establits en aquest annex.

b) Ajustar-se a les normes pròpies de funcionament de la Universitat d'Alacant.

c) Complir amb aprofitament el pla de treball proposat en la sol·licitud.

d) Realitzar la seua labor en el grup d'investigació a què s'haja incorporat.

e) Omplir els informes, formularis i la resta de documents que, en relació amb el gaudi de l'ajuda, li siguen remesos pel Vicerectorat d'Investigació, Desenvolupament i Innovació.

f) Fer referència a la seua condició de beneficiari d'una ajuda per a estades d'investigadors invitats del Vicerectorat d'Investigació, Desenvolupament i Innovació de la Universitat d'Alacant en les publicacions i altres resultats que puguen derivar-se de les activitats d'investigació realitzades durant el període de gaudi de l'ajuda.

g) Sotmetre's a les actuacions de comprovació i control financer que puguen realitzar els òrgans competents de la Universitat d'Alacant, aportant quanta informació li siga requerida en l'exercici de les actuacions anteriors.

h) Respectar les normes fixades en aquest annex, així com les que la Universitat d'Alacant determine, en l'àmbit de les seues competències, per a supervisar i avaluar el desenrvolupament del seu treball.

3. Requisits dels sol·licitants

Podran presentar sol·licitud d'ajuda el personal docent i investigador de la Universitat d'Alacant, membre d'un grup d'investigació de la mateixa i que figure com a investigador principal d'un projecte d'investigació de convocatòria pública o d'un contracte privat d'especial rellevància, vigents en el moment de la realització de l'estada.

Només podrà presentar-se una sol·licitud per projecte o contracte d'investigació i fins a un màxim de 3 sol·licituds per investigador principal.

4.  Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds donarà començament l'endemà de la publicació d'este annex en el BOUA i finalitzarà el 30 de novembre del 2010.

Documents que hauran d'adjuntar-se a l'imprés de sol·licitud:

a) Currículum vitae de l'investigador invitat

b) Memòria descriptiva del programa de col·laboració i detall del pla de treball per al seu desenrotllament.

c) Carta d'acceptació de l'investigador invitat.

5. Resolució

Les sol·licituds seran avaluades per una comissió formada pel Vicerector d'Investigació, Desenvolupament i Innovació, que actuarà com a president, el director del Secretariat d'Investigació, que actuarà com a secretari, el director del Secretariat d'Internacionalització i Transferència de Tecnologia, el director d'Instrumentació Científica i la directora del Servici de Gestió de la Investigació i Transferència de Tecnologia, que actuaran com a vocals. La concessió de les ajudes es notificarà en el termini màxim d'un mes a partir de la data de presentació de la sol·licitud.

Criteris d'avaluació:

a ) Curriculum vitae de l'investigador invitat, fins a 4 punts.

b) Interés cientificotècnic del programa de col·laboració i viabilitat de la seua execució en el temps sol·licitat i amb els recursos disponibles. Aportació que representa l'estada, fins a 2 punts.

c) Curriculum vitae de l'investigador sol·licitant de l'ajuda, fins a 1 punt.

d) Activitat investigadora en els últims 5 anys del grup d'investigació en què s'integra l'investigador principal, fins a 1 punt.

e) Finançament obtingut pel projecte d'investigació o contracte privat que figure en la sol·licitud d'ajuda, fins a 2 punts.

La puntuació mínima per a obtindre una ajuda serà de 6 punts.

6. Seguiment

L'ajuda es tramitarà en un termini màxim de 10 dies a partir de la resolució de la mateixa, per mitjà de l'obertura d'una clau pressupostària i traspàs de la quantitat concedida al departament o institut universitari on estiga adscrit el projecte d'investigació o contracte del sol·licitant.

Les renúncies a l'ajuda hauran de ser comunicades pel sol·licitant, acompanyades de la documentació justificativa que requerisca el Vicerectorat d'Investigació, Desenvolupament  i Innovació.

Una vegada realitzada l'estada de l'investigador invitat, el sol·licitant de l'ajuda haurà d'entregar en el Vicerectorat d'Investigació, Desenvolupament i Innovació els següents documents, dins del mes següent a la finalització de l'estada:

a) informe sobre les activitats realitzades d'acord amb el pla de treball previst, firmat per l'investigador invitat.

b) Justificants de les despeses realitzades per l'investigador invitat i extracte de l'aplicació pressupostària.

La part de l’ajuda concedida que que haja pogut quedar com a romanent que no estiga degudament justificada haurà de reintegrar-se al Vicerectorat d'Investigació, Desenvolupament i Innovació.

ANNEX IV

AJUDES PROGRAMA SÈNIOR

1. Objecte

Potenciar els contactes entre els grups d'investigació de la Universitat d'Alacant amb investigadors de reconegut prestigi que hagen realitzat una extensa labor fora de la mateixa.

2. Accions susceptibles d'ajuda

Estades durant l'any 2010 en la Universitat d'Alacant d'investigadors, científics o tecnòlegs en actiu que complisquen amb els requisits següents:

a) Estar en situació de jubilació o demostrar un mínim de 30 anys d'experiència professional

b) Acreditar reconeixement internacional en l'àrea de coneixement en què han desenrotllat la seua activitat investigadora.

Les estades susceptibles de rebre les ajudes previstes en este annex tindran una duració mínima d'1 mes i màxima de 6 mesos i es realitzaran durant l’any 2010, havent de coincidir, llevat d'excepcions justificades, amb els períodes acadèmics i/o els d'activitat ordinària de la Universitat d'Alacant

L'import de l'ajuda serà d'un màxim de 1.000 € per a gastos de desplaçament, i de 2.500 € mensuals per a altres gastos relacionats amb l'estada, per a períodes de duració inferiors a un mes s'assignarà la part proporcional. La part de l'ajuda destinada a col·laboracions docents estarà subjecta a la corresponent retenció de l’IRPF, excepte en aquells casos que l'investigador estranger  residisca en un país que tinga firmat conveni per a evitar la doble imposició amb Espanya, sent necessària llavors la corresponent certificació de residència fiscal de la Hisenda Pública del seu país.

La percepció d'una ajuda d'este annex és incompatible amb altres beques o ajudes finançades amb fons públics o privats per a la mateixa finalitat.

Els investigadors sènior tindran els següents drets:

a) Incorporar-se al grup d'investigació que haja sol·licitat la seua incorporació i al departament o institut universitari d'investigació que haja avalat la sol·licitud.

b) Obtindre de la Universitat d'Alacant la col·laboració i suport necessari per al desenrotllament normal de la seua activitat docent i investigadora, d'acord amb les disponibilitats d'aquella.

c) Percebre l'ajuda econòmica que corresponga en la forma establida en este annex.

Els investigadors sènior tindran les obligacions següents:

a) Realitzar la seua estada en la Universitat d'Alacant en els terminis establits en este annex.

b) Ajustar-se a les normes pròpies de funcionament de la Universitat d'Alacant.

c) Complir amb aprofitament el pla de treball proposat en la sol·licitud.

d) Realitzar la seua labor en el grup d'investigació a què s'haja incorporat.

e) Omplir els informes, formularis i la resta de documents que, en relació amb el gaudi de l'ajuda, li siguen requerits pel Vicerectorat d'Investigació, Desenvolupament i Innovació.

f) Fer referència a la seua condició de beneficiari d'una ajuda del programa sènior del Vicerectorat d'Investigació, Desenvolupament i Innovació de la Universitat d'Alacant en les publicacions i altres resultats que puguen derivar-se de les activitats i investigació realitzades durant el període de gaudi de l'ajuda.

g) Sotmetre's a les actuacions de comprovació i control financer que puguen realitzar els òrgans competents de la Universitat d'Alacant, aportant quanta informació li siga requerida en l'exercici de les actuacions anteriors.

h) Respectar les normes fixades en esta convocatòria, així com les que la Universitat d'Alacant determine, en l'àmbit de les seues competències, per a supervisar i avaluar el desenrotllament del seu treball.

3. Requisits dels sol·licitants

Podran presentar sol·licitud d'ajuda els directors de grups d'investigació  amb projectes d'investigació de convocatòria pública concedits per organismes diferents de la Universitat d'Alacant i vigents en el moment de la convocatòria, encara que també podrà tractar-se de contractes d'investigació d'especial rellevància. Només podrà presentar-se una sol·licitud per grup d'investigació.

Els grups d'investigació que hagen disfrutat d'una ajuda del programa sènior de la Universitat d'Alacant l'any 2009 només podran disfrutar-la de nou en el cas que no existisquen candidats adequats en altres grups.

4.  Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

Es contemplen dos terminis de presentació de sol·licituds:

- El primer termini: fins al 31 de maig de 2010. Durant el mateix podran presentar-se les sol·licituds corresponents a estades que tinguen previst iniciar-se amb anterioritat a l'1 d'agost del 2010.

- El segon termini: entre l'1 i el 30 de juny del 2010. En este cas les sol·licituds presentades seran per a estades a realitzar entre l'1 de setembre i el 31 de desembre de 2010.

Documents que hauran d'adjuntar-se a l'imprés de sol·licitud:

a) Currículum vitae de l'investigador sènior

b) Memòria descriptiva del programa de col·laboració i detall del pla de treball per al seu desenrotllament.

c) Carta d'acceptació de l'investigador sènior.

5. Resolució

Les sol·licituds seran avaluades per una comissió designada per la Comissió d'Investigació de la Universitat d'Alacant. La comissió d'avaluació estarà presidida pel Vicerector d'Investigació, Desenvolupament i Innovació i integrada per almenys un expert per cada un de les següents grans camps científics: Ciències Experimentals, Tecnologia, Ciències de la Salut, Ciències Socials i Jurídiques, i Humanitats. Actuarà com a secretari de la Comissió, el director del Secretariat d'Investigació. La concessió de les ajudes es notificarà en el termini màxim d'un mes a partir de la data de finalització del termini corresponent de presentació de sol·licituds.

Criteris d'avaluació:

a) Curriculum vitae de l'investigador invitat, fins a 4 punts.

b) Interés cientificotècnic del programa de col·laboració i viabilitat de la seua execució en el temps sol·licitat i amb els recursos disponibles. Aportació que representa l'estada, fins a 3 punts.

c) Curriculum vitae de l'investigador sol·licitant de l'ajuda, fins a 1 punt.

d) Activitat investigadora en els últims 5 anys del grup d'investigació en què s'integra l'investigador principal, fins a 2 punts.

La puntuació mínima per a obtindre una ajuda serà de 6 punts.

6. Seguiment

La incorporació dels beneficiaris de les ajudes als respectius grups d'investigació es produirà en el mes indicat en la resolució de concessió. Si el beneficiari no s'incorporara eixe mes, s'entendrà que ha renunciat a l'ajuda.

L'alta es tramitarà prèvia presentació pel director del grup d'investigació en la Unitat de Convocatòries Públiques i Beques d'Investigació de la Universitat d'Alacant, dins dels 5 dies naturals següents al de la data d'incorporació, dels documents següents:

a) Imprés d'incorporació firmat per el director del grup d’investigació i per l'investigador sènior.

b) Fitxa d'alta de tercers de persones físiques.

c) Certificat de residència fiscal de la Hisenda Pública d'un altre país quan l'investigador sènior no tinga la seua residència fiscal a Espanya, a l’efecte de allò establit en l’apartat 2 de la convocatoria.

Qualsevol variació en les condicions tingudes en compte per a l'avaluació de les sol·licituds interromprà el tràmit d'alta i, si és el cas, donarà lloc a l'anul·lació de l'ajuda amb audiència prèvia del director del grup d'investigació. En cap cas s'autoritzaran canvis de grup d'investigació.

Els efectes econòmics, administratius de les altes i baixes es produiran en funció de la data de comunicació, considerant-se en tots els casos mesos de 30 dies.

La percepció de l'ajuda es farà amb efectes de l'últim dia de cada mes, sempre que no es produïsca la renúncia amb anterioritat a eixa data o existisquen altres causes de revocació o baixa.

Les renúncies a l'ajuda hauran de ser comunicades pels interessats, acompanyades de la documentació justificativa que requerisca el Vicerectorat d'Investigació, Desenvolupament i Innovació.

En el termini màxim d'un mes a partir de la finalització de l'estada de l'investigador sènior, hauran de remetre's al Vicerectorat d'Investigació, Desenvolupament i Innovació  els informes següents:

a) Certificat d’estada signat pel director del grup d’investigació i l’investigador sènior.

b) Informe de l'investigador sènior sobre les activitats realitzades d'acord amb el pla de treball previst.

c) Informe del director del grup d'investigació on hauran de constar expressament els beneficis derivats de la incorporació de l'investigador sènior, així com els resultats previsibles de la seua interacció amb el grup (articles, entrevistes, projectes de tesis doctorals, etc.).

ANNEX V

AJUDES PER A LA CONTRACTACIÓ DE PERSONAL TÈCNIC DE SUPORT EN

PROJECTES D'INVESTIGACIÓ COMPETITIUS

1. Objecte

Proporcionar ajudes per a complementar el temps de contractació del personal tècnic de suport vinculat a projectes d'investigació competitius.

2. Accions susceptibles d'ajuda

Un màxim de 10 ajudes d'acord amb les disponibilitats pressupostàries. Les ajudes hauran de destinar-se a complementar les despeses derivades de la contractació de personal tècnic de suport en projectes d'investigació competitius quan el finançament concedit no garantisca la seua contractació durant tot el període d'execució previst per al 2010.

Característiques que ha de complir la contractació:

a)        Adjudicació per concurs públic d'acord amb els procediments establits per la Universitat d'Alacant.

b) Duració del contracte: mínim de 6 mesos.

c) Dedicació: temps complet.

d) La dotació bruta anual serà com a mínim de 20.000 € i com a màxim de 24.000 € d'acord amb el tipus de plaça convocada.

e) La titulació requerida per a tècnic superior serà: Llicenciat, Arquitecte o Enginyer Superior. Per a tècnic la titulació requerida serà: Diplomat, Enginyer Tècnic o Tècnic de Formació professional de 2n grau, de Mòduls de Nivell II i III o de Cicles Formatius de Grau Mitjà o Superior.

En cap cas l'ajuda podrà superar el 50% del cost total per a 2010 de la contractació del personal tècnic de suport.

Cap projecte d'investigació podrà obtindre més d'una de les ajudes previstes en este annex.

Cap investigador principal podrà obtindre més d'una de les ajudes previstes en este annex.

3. Requisits dels sol·licitants

Podran sol·licitar estes ajudes els investigadors principals de projectes d'investigació de concurrència competitiva del VII Programa Marco, Pla Nacional d'I+D+i o Programa Prometeu per a grups d'investigació d'excel·lència de la Conselleria d'Educació de la Generalitat Valenciana, vigents durant tot l'any 2010 i gestionats per la Universitat d'Alacant, que hagen contractat amb càrrec al projecte personal tècnic de suport i necessiten d'una ajuda complementària per a garantir la seua contractació durant tot el període d'execució previst per al 2010.

4. Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds finalitzarà el 31 de maig del 2010.

5. Resolució

Les sol·licituds seran avaluades per una comissió presidida pel Vicerector d'Investigació, Desenvolupament i Innovació, el director del Secretariat d'Investigació, que actuarà com a secretari, el director de Secretariat d'Internacionalització i Transferència de Tecnologia, el director del Secretariat d'Instrumentació Científica i la directora del Servici de Gestió de la Investigació i Transferència de Tecnologia, que actuaran com a vocals. La concessió de les ajudes es notificarà en el termini màxim d'un mes a partir de la data de finalització del termini de presentació de sol·licituds.

Criteris d'avaluació:

a) Tipus de projecte d'investigació segons organisme finançador, exigències de la convocatòria de concessió, dotació econòmica i període pendent d'execució a comptar del moment de finalització del termini de presentació de sol·licituds, fins a 5 punts.

b) Quantia del cofinançament sol·licitat, fins a 2 punts.

c) Coeficient més recent de l'activitat investigadora segons POI de l'investigador principal del projecte, fins a 1 punt.

d) Suma del coeficient més recent de l'activitat investigadora segons POI de cada un dels membres del personal docent i investigador de la Universitat d'Alacant que formen part de l'equip d'investigació segons grau de dedicació al mateix, fins a 2 punts.

6. Seguiment

En el mes de desembre del 2010, l'investigador principal haurà d'emetre un informe, dirigit al Vicerector d'Investigació, Desenvolupament i Innovació, sobre la tasca realitzada pel personal de suport tècnic contractat on podrà sol·licitar la renovació de l'ajuda.

L'ajuda podrà renovar-se anualment fins a un màxim de 3 anys, sempre que, el projecte d'investigació seguisca vigent i finance la plaça de personal tècnic de suport, la Universitat d'Alacant dispose d'una partida pressupostària per a tal fi, el personal contractat complisca satisfactòriament amb les exigències de la plaça ocupada i l'investigador principal emeta els informes preceptius.

ANNEX VI

AJUDES PER A LA REALITZACIÓ DE PROJECTES D'INVESTIGACIÓ EMERGENTS

1. Objecte

Estimular la participació en tasques d'investigació del personal docent i investigador amb menor experiència, facilitar la posada en marxa de nous projectes o línies d'investigació bàsica o aplicada, i preparar la incorporació d'investigadors al sistema competitiu de captació de recursos externs.

2. Accions susceptibles d'ajuda

Projectes d'investigació bàsica o aplicada a executar en un termini màxim de 24 mesos a partir de la data establida en la resolució per un equip format pel personal docent i investigador de la Universitat d'Alacant que reunisquen els requisits establits en aquest annex.

La dotació màxima per a cada una de les ajudes concedides als projectes emergents serà de 20.000 euros. El nombre de projectes finançats i la  quantia de la dotació estarà determinat per les disponibilitats pressupostàries.

Les ajudes previstes en aquest annex es destinaran a cobrir les següents despeses, sempre que estiguen directament relacionades amb el projecte d'investigació emergent sol·licitat:

a) Material inventariable: despeses d'inversió en equipament científic i la resta de material inventariable necessari per al desenrotllament del projecte. No es consideraran despeses imputables, dins d'este apartat, mobiliari de cap tipus i material inventariable informàtic, llevat que es justifique que es tracta d'instrumental específic per al desenrotllament de la investigació que es proposa.

b) Despeses d'execució: material fungible i manteniment, viatges i dietes, sempre que estiguen directament relacionades amb la consecució dels objectius de la investigació proposats. Les despeses d'aquest concepte no podran sobrepassar el 50 per 100 del cost total de l'ajuda, llevat que la naturalesa de la investigació justifique l'aprovació d'un percentatge superior.

c) Altres despeses i material bibliogràfic: la contractació de servicis externs o l'adquisició de material bibliogràfic podrà consignar-se en este apartat.

En cap cas podrà destinar-se l'ajuda per a retribucions als membres de l'equip d'investigació o a contractació de personal.

La percepció d'una d'estes ajudes és compatible amb altres ajudes o subvencions per a la mateixa finalitat, sempre que conjuntament no superen el cost total del pressupost inicial del  projecte.

3. Requisits dels sol·licitants

Equips formats com a mínim per 3 investigadors a temps complet, o equivalent, vinculats estatutària o contractualment com a personal docent i investigador a la Universitat d'Alacant i en servici actiu. L'investigador principal i un altre membre de l'equip han de posseir el títol de doctor o ser diplomats que complisquen els requisits per a participar en les convocatòries del Fons d'Investigacions Sanitàries (FIS). En el primer cas, l'investigador principal haurà d'haver obtingut el títol de doctor després de l'1 de gener del 2004.

El personal docent i investigador que integra l'equip que desenrotllarà el projecte d'investigació emergent haurà de complir els requisits següents:

a) Estar vinculat estatutària o contractualment com a personal docent i investigador a la Universitat d'Alacant i en servici actiu.

b) Pertànyer a un grup d'investigació registrat en la Universitat d'Alacant.

c) No haver sigut investigador principal en projectes finançats per organismes internacionals o per plans nacionals o autonòmics d'I+D+i.

d) No haver sigut beneficiari en convocatòries anteriors d'una ajuda de la Universitat d'Alacant de les mateixes característiques.

e) Romandre en l'equip d'investigació durant tot el període d'execució realitzant les tasques compromeses, (excepte quan la relació contractual o estatutària amb la Universitat d'Alacant s'extingisca o interrompa per motius justificats).

La dedicació mínima de l'equip al projecte no podrà ser inferior a 40 hores setmanals.

Cap investigador podrà figurar en més d'una sol·licitud d'ajuda d'aquest annex i, en el cas que es done aquesta circumstància quedaran invalidades totes les sol·licituds on figure.

Cap grup d'investigació de la Universitat d'Alacant podrà tindre assignada més d'una ajuda en esta convocatòria.

4. Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds començarà el dia 1 de juliol del 2010 i finalitzarà el dia 30 de juliol del 2010.

Al formulari de sol·licitud en paper han d’adjuntar-se els següents documents en format electrònic (CD/DVD):

a) Formulari de sol·licitud.

b) Memòria del Projecte  d'investigació, on es farà constar els apartats següents:

- Antecedents i estat actual del tema.

- Objectius concrets i interés del projecte.

- Hipòtesi, metodologia i pla de treball.

- Experiència de l'equip en el tema objecte del projecte.

- Pressupost detallat del projecte que en cap cas podrà ser superior a la dotació establida en esta convocatòria.

- Resum i descripció, si és el cas, del material inventariable sol·licitat i justificació de la seua necessitat en relació amb la investigació projectada.

c) Currículum Vitae de l'investigador principal i de cada un dels membres de l'equip segons model del Ministeri de Ciència i Innovació.

No seran considerades les sol·licituds que no s'ajusten a la documentació sol·licitada.

5. Resolució

Les sol·licituds seran seleccionades per una comissió presidida pel Vicerector d'Investigació, Desenvolupament i Innovació, el director del Secretariat d'Investigació, que actuarà com a secretari, el director de Secretariat d'Internacionalització i Transferència de Tecnologia, i dos membres del personal docent i investigador amb almenys dos trams d'investigació acreditats i designats pel rector a proposta del Vicerector d'Investigació, Desenvolupament i Innovació, que actuaran com a vocals. La concessió de les ajudes es notificarà en el termini màxim de 30 dies hàbils següents a la recepció de l'avaluació realitzada per l'ANEP.

L'avaluació dels projectes correspondrà a l'Agència Nacional d'Avaluació i Prospectiva (ANEP). L'ANEP aplicarà els criteris d'avaluació expressats en este annex i remetrà al Vicerectorat d'Investigació, Desenvolupament i Innovació el resultat detallat per a cada projecte sol·licitat.

Criteris d'avaluació:

Per a l'avaluació dels projectes d'investigació emergents l'ANEP  aplicarà els següents criteris i valoracions:

a) Interés i originalitat del projecte (de 0 a 20 punts).

b) Objectius i metodologia del projecte. Pla de treball (de 0 a 40 punts).

c) Qualitat del grup d'investigació. Trajectòria científica o tècnica de l'investigador principal i de l'equip de treball (de 0 a 40 punts).

A l'efecte de potenciar la qualitat investigadora dels projectes emergents, la Comissió de Selecció assignarà la dotació econòmica de les ajudes segons la puntuació obtinguda en l'avaluació de l'Agència Nacional d'Avaluació i Prospectiva (ANEP) i el pressupost sol·licitat. La puntuació mínima en l'avaluació de l'ANEP per a obtindre ajuda serà de 60 punts.

6. Seguiment

Les renúncies a l'ajuda hauran de ser comunicades pel sol·licitant en un termini màxim de 15 dies a partir de la comunicació de la concessió, en cas contrari s'entendrà que l'ajuda és acceptada.

Les ajudes es tramitaran una vegada finalitze el termini establit per a la renúncia, per mitjà de l'obertura d'una clau pressupostària i traspàs de la quantitat concedida al departament o institut universitari on estiga adscrit l'investigador principal del projecte d'investigació emergent.

En un termini màxim de 3 mesos des de la data de finalització del període d'execució del projecte, l'investigador principal haurà de remetre al Vicerectorat d'Investigació, Desenvolupament i Innovació, l'informe final on es faça constar els resultats obtinguts, la justificació de la utilització de l'ajuda rebuda d'acord amb el pressupost inclòs en la sol·licitud (llistats de gestió econòmica) i una còpia de les publicacions resultants (enviades o publicades). Les quantitats que hagen pogut quedar com a romanents o sense justificació hauran de reintegrar-se al Vicerectorat d'Investigació, Desenvolupament i Innovació.

L'investigador principal del projecte emergent beneficiari d'una ajuda haurà de:

a) Fer constar en les publicacions derivades del projecte l'ajuda rebuda.

b) Participar com a investigador principal en la presentació d'un projecte d'investigació en alguna de les convocatòries externes a la Universitat d'Alacant durant la vigència del projecte o l'any següent de la seua finalització en cas d'incompatibilitat.

ANNEX VII

AJUDES PER PRODUCTIVITAT INVESTIGADORA PER A GRUPS D'INVESTIGACIÓ DE LA UNIVERSITAT D'ALACANT

1. Objecte

Proporcionar ajudes als grups d'investigació de la Universitat d'Alacant d'acord amb l'activitat investigadora  realitzada entre l'1 de gener del 2005 i el 31 de desembre del 2009.

2. Accions susceptibles d'ajuda

Les ajudes obtingudes podran ser destinades a finançar qualsevol dels capítols habituals en projectes d'investigació (material fungible, material inventariable, personal becari o contractat, dietes, inscripció de congressos,…). En cap cas, les ajudes podran destinar-se al pagament de retribucions a personal propi integrant del grup d'investigació beneficiari de la mateixa.

3. Requisits dels sol·licitants

Podran sol·licitar estes ajudes els directors dels grups d'investigació registrats en la Universitat d'Alacant amb anterioritat a la publicació d'este annex.

4. Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds donarà començament el dia 2 de novembre del 2010 i finalitzarà el dia 30 de novembre del 2010.

5. Resolució

Les sol·licituds seran avaluades per una comissió presidida pel Vicerector d'Investigació, Desenvolupament i Innovació, el director del Secretariat d'Investigació, que actuarà com a secretari, el director de Secretariat d'Internacionalització i Transferència de Tecnologia, i dos membres del personal docent i investigador amb almenys dos trams d'investigació acreditats i designats pel rector a proposta del Vicerector d'Investigació, Desenvolupament i Innovació, que actuaran com a vocals. La concessió de les ajudes es notificarà en el termini màxim d'un mes a partir de la data de finalització del termini de presentació de sol·licituds.

Criteris d'avaluació:

1. Activitat investigadora, fins a  0,65 punts.

1.1. Total de trams d'investigació acreditats, fins a 0,35 punts.

1.2. Difusió de la investigació, fins a 0,30 punts.

2. Projectes i recursos obtinguts, fins a 0,25 punts.

2.1. Recursos, fins a 0,15 punts.

2.2. Projectes I+D, fins a 0,10 punts.

3. Formació d'investigadors, fins a 0,10 punts.

3.1. Tesis Doctorals, fins a 0,05 punts

3.2. Direcció de Personal Investigador en Formació o contractat, fins a  0,05 punts.

Per a la valoració dels apartats 1.2, 2.1, 2.2, 3.1 i 3.2 s'utilitzarà el valor total obtingut en cada un d'ells després d'aplicar els criteris establits en el barem per al càlcul de la productivitat investigadora establida en el POI aprovat per Consell de Govern (BOUA de 7 de maig del 2009). En el cas del personal docent i investigador que pertanga a dos grups d'investigació, les seues aportacions es valoraran d'acord amb el percentatge de dedicació a cada grup.

6. Seguiment

Les ajudes es tramitaran en el termini màxim d'un mes a partir de la resolució per mitjà de l'obertura d'una clau pressupostària i traspàs de la quantitat concedida al departament o institut universitari on estiga adscrit el director del grup d'investigació.

ANNEX VIII

AJUDES PER A LA CAPTACIÓ DE PROJECTES DEL VII PROGRAMA MARC DE LA UNIÓ EUROPEA

1. Objecte

Facilitar les relacions entre grups d'investigació de la Universitat d'Alacant i altres grups d'investigació europeus que permeten la sol·licitud de projectes conjunts dins del VII Programa Marc de la Unió Europea.

2. Accions susceptibles d'ajuda

Gastos de desplaçament, allotjament i manutenció del personal docent i investigador de la Universitat d'Alacant relacionats directament amb la seua  assistència a reunions de coordinació de la sol·licitud d'un projecte conjunt dins del VII Programa Marc de la Unió Europea.

L'ajuda rebuda de la Universitat d'Alacant haurà de ser reembossada si el projecte sol·licitat és aprovat.

La percepció  d'una ajuda d'este annex és incompatible amb altres beques o ajudes finançades amb fons públics o privats per a la mateixa finalitat.

3. Requisits dels sol·licitants

Podrà presentar sol·licitud qualsevol membre del personal docent i investigador pertanyent a la plantilla de la Universitat d'Alacant, amb dedicació a temps complet i titulació de doctor, que siga promotor o coordinador d'un projecte en via de sol·licitud dins del VII Programa Marc de la Unió Europea i que a més haja sol·licitat al Ministeri Ciència i Innovació (MICINN) i/o a la Generalitat Valenciana ajudes per a este mateix fi dins de les seues convocatòries.

4. Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds donarà començament l'endemà de la publicació d'este annex en el BOUA i finalitzarà el 10 de novembre del 2010.

Cada sol·licitud haurà d'anar acompanyada de la documentació següent:

1.- Còpia de la sol·licitud d'ajudes per a este mateix fi presentades al MICINN i/o a la Generalitat Valenciana,

2.- Proposta del Projecte a elaborar, on es farà constar els apartats següents:

a. Síntesi dels principals aspectes del projecte (objectiu, experiència prèvia, contactes previs amb els grups amb què es pretén elaborar la proposta, resultats que s'espera obtindre, ...).

b. Grups participants en el projecte i aportació de cada un d'ells.

c. Pressupost detallat de les despeses de preparació de la sol·licitud.

5. Resolució

Les sol·licituds seran avaluades per una comissió formada pel Vicerector d'Investigació, Desenvolupament i Innovació, que actuarà com a president, el director del Secretariat d'Internacionalització i Transferència de Tecnologia, que actuarà com a secretari, el director del Secretariat d'Instrumentació Científica, el director del Secretariat d'Investigació i la directora del Servei de Gestió de la Investigació i Transferència de Tecnologia, que actuaran com a vocals. La concessió de les ajudes es notificarà en el termini màxim d'un mes a partir de la data de presentació de sol·licituds.

Criteris d'avaluació:

a) Qualitat i interés cientificotècnic del projecte que es pretén presentar: fins a 4 punts.

b) Viabilitat del projecte: fins a 3 punts.

c) Contactes previs amb els grups amb què es pretén elaborar la proposta: fins a 2 punts.

d) No haver sigut beneficiari d'ajudes d'estes característiques en les dos últimes convocatòries del Vicerectorat d'Investigació, Desenvolupament i Innovació de la Universitat d'Alacant: fins a 1 punt.

Puntuació mínima per a obtindre l'ajuda: 6 punts

6. Seguiment

1. Cada vegada que se sol·licite la realització d'un desplaçament haurà d'enviar-se al Vicerectorat d'Investigació, Desenvolupament i Innovació un breu informe sobre l'estada per a ser unit a la corresponent Comissió de Serveis.

2. En el termini màxim d'un mes des de la concessió o denegació del projecte europeu o acció complementària, haurà de remetre's al Vicerectorat d'Investigació, Desenvolupament i Innovació informe de les activitats i resultats obtinguts d'acord amb la proposta prevista en la sol·licitud.

ANNEX IX

AJUDES COMPLEMENTÀRIES PER A LA REALITZACIÓ D'ACCIONS D'INVESTIGACIÓ EN ALTRES PAÏSOS EUROPEUS

1. Objecte

Afavorir la internacionalització de la investigació realitzada per grups d'investigació de la Universitat d'Alacant, així com potenciar la imatge exterior de la Universitat en matèria d'investigació de qualitat.

2. Accions susceptibles d'ajuda

Accions d'investigació previstes en projectes d'investigació bàsica o aplicada finançats per convocatòria pública per un organisme nacional o autonòmic, gestionats per la Universitat d'Alacant, i que reunisquen les condicions següents:

a)     No poder realitzar-se per dotació insuficient del projecte d'investigació.

b) Haver de realitzar-se necessàriament en instal·lacions, excavacions o localitzacions situades en un altre país de la Unió Europea o associat.

c) L'investigador principal i el 80% de l'equip participant en esta acció complementària han de formar part de l'equip del projecte nacional o autonòmic que possibilita esta sol·licitud i pertànyer a la plantilla del personal docent i investigador de la Universitat d'Alacant.

d) Tot el personal docent i investigador de la Universitat d'Alacant implicat en la sol·licitud ha d'estar adscrit a un grup d'investigació d'esta Universitat i només podran figurar en una sol·licitud.

La dotació màxima per a cada una de les ajudes concedides serà d'un 80% de la quantitat finançada pel projecte estatal o autonòmic fins a un màxim de 12.000 euros.

Les ajudes previstes en esta convocatòria es destinaran a cobrir  les despeses de desplaçament, allotjament i manutenció del personal docent i investigador de la Universitat d’Alacant que integren l'equip que ha de desenrotllar l'acció d'investigació prevista, així com  les despeses d'execució que deriven de les especials característiques de l'acció a desenvolupar.

En cap cas podrà destinar-se l'ajuda per a retribucions als membres de l'equip o contractació de personal.

La percepció d'una ajuda d'este annex és incompatible amb altres beques o ajudes finançades amb fons públics o privats per a la mateixa finalitat.

3. Requisits dels sol·licitants

Podrà presentar sol·licitud d'ajuda el personal docent i investigador de la Universitat d'Alacant que figure com a investigador principal d'un projecte d'investigació vigent l'any 2010 obtingut en convocatòria pública i finançat per un organisme públic estatal o autonòmic, i que vaja a realitzar les accions previstes en este annex al llarg de l'any 2010.

Cap projecte podrà avalar més d'una ajuda complementària d'este annex.

4.  Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds donarà començament l'endemà de la publicació d'este annex en el BOUA i finalitzarà el 31 de maig del 2010.

Cada sol·licitud haurà d'anar acompanyada d'una memòria de les accions a realitzar, que inclourà els apartats següents:

1) Objectius concrets i interés de l'acció d'investigació a realitzar.

2) Justificació de la insuficient dotació en el projecte nacional o autonòmic per a realitzar l'acció prevista.

3) Experiència de l'equip en el tema objecte del projecte.

4) Pressupost detallat dels gastos de l'acció a desenvolupar, que en cap cas podrà ser superior a la dotació establida en esta convocatòria.

5. Resolució

Les sol·licituds seran avaluades per una comissió formada pel Vicerector d'Investigació, Desenvolupament i Innovació, que actuarà com a president, el director del Secretariat d'Internacionalització i Transferència de Tecnologia, que actuarà com a secretari, el director del Secretariat d'Instrumentació Científica, el director del Secretariat d'Investigació i la directora del Servei de Gestió de la Investigació i Transferència de Tecnologia, que actuaran com a vocals. La concessió de les ajudes es notificarà en el termini màxim d'un mes a partir de la data de finalització de presentació de sol·licituds.

Criteris d'avaluació:

a) Interés i oportunitat de l'acció, 5 punts

b) Trajectòria científica o tècnica de l'investigador principal, fins a 1 punt.

c) Trajectòria científica o tècnica de l'equip de treball pertanyent a la Universitat d'Alacant, fins a 2 punts.

d) Pressupost, fins a 2 punts.

Puntuació mínima per a obtindre ajuda: 6 punts.

Les renúncies a l'ajuda hauran de ser comunicades pel sol·licitant en un termini màxim de 15 dies a partir de la publicació de la resolució, en cas contrari s'entendrà que l'ajuda és acceptada.

6. Seguiment
============

Les ajudes es tramitaran una vegada finalitze el termini establit per a la renúncia, per mitjà de l'obertura d'una clau pressupostària i traspàs de la quantitat concedida al Departament o Institut Universitari on estiga adscrit l'investigador principal del projecte d'investigació.

Finalitzat el període d'execució de l’acció, les quantitats que hagen pogut quedar com a romanents o sense justificació hauran de reintegrar-se al Vicerectorat d'Investigació, Desenvolupament i Innovació.

7. Obligacions del beneficiari

L'investigador responsable de l'acció complementària que obtinga l'ajuda es compromet a:

a) Fer constar l'ajuda rebuda en les publicacions derivades de l'acció.

b) Remetre al Vicerectorat d'Investigació, Desenvolupament i Innovació en un termini màxim de 3 mesos des de la finalització de l'acció complementària un informe final (segons model publicat en la pàgina web del Vicerectorat), que incloga una memòria amb els resultats obtinguts, còpia de les publicacions resultants si és el cas (enviades o publicades) i la justificació de la utilització de l'ajuda rebuda d'acord amb el pressupost inclòs en la sol·licitud i concedit (llistats de gestió econòmica).

ANNEX X

AJUDES DESTINADES A LA RENOVACIÓ I ADQUISICIÓ D'INSTRUMENTACIÓ CIENTÍFICA I TECNOLÒGICA

1. Objecte

Renovació i adquisició d'equipament científic i tecnològic destinat a activitats d'I+D+i realitzades per grups d'investigació de la Universitat d'Alacant. La quantia de les ajudes es determinarà d'acord amb les disponibilitats pressupostàries.

Queda exclosa d'esta convocatòria l'adquisició de material fungible d'oficina i laboratori, equipament d'oficina, equipament per a docència, equipament de laboratori per a pràctiques docents, així com equipament informàtic destinat a tasques d'ofimàtica, gestió o docència.

2. Accions susceptibles d'ajuda

En el cas d'ajudes destinades a renovació d'instrumentació científica i tecnològica, estes ajudes aniran destinades a la renovació d'equips amb més de 7 anys d'antiguitat, el cost d'adquisició actual de la qual estiga comprés entre els 12.000 i 60.000 €, i que siga necessari substituir o actualitzar perquè les seues prestacions ja no són competitives o perquè no és possible dur a terme la seua reparació per haver quedat descatalogats. Així mateix, el grup d'investigació sol·licitant haurà d'acreditar   un compromís de cofinançament d’almenys un 25% del valor d'adquisició de l'equip.

En el cas d'ajudes destinades a l'adquisició d'instrumentació científica i tecnològica, estes ajudes aniran destinades a l'adquisició d'equips el cost d'adquisició del qual estiga comprés entre 18.000 € i 70.000 €. El percentatge de cofinançament per part dels sol·licitants serà d’almenys un 25% quan el valor d'adquisició de l'equip siga superior a 18.000 € i inferior  a 40.000 €. Quan el valor de l'equip sol·licitat siga superior a 40.000€ el cofinançament dels sol·licitants serà almenys d'un 40%.

Les ajudes concedides en esta convocatòria seran compatibles amb altres, independentment de la seua naturalesa  o entitat que la concedisca, sempre que la suma de totes elles no supere el cost de l'actuació total subvencionada.

3. Requisits dels sol·licitants

Podran presentar sol·licitud d'ajuda els directors de grups d'investigació de la Universitat d’Alacant en el que algun dels seus integrants figure com a investigador principal de projectes d'I+D+i de convocatòria pública i concurrència competitiva, exclosa la pròpia de la Universitat d'Alacant, vigents i gestionats per la Universitat d'Alacant.

Els directors de grups d'investigació competitius podran presentar la sol·licitud sense necessitat avals, mentres que els directors de la resta de grups d'investigació hauran de presentar la sol·licitud amb l'aval de, almenys, un director de grup d'investigació competitiu, o bé de, almenys, tres directors d'altres grups d'investigació de  la Universitat d'Alacant, en el que algun dels seus integrants figure com a investigador principal de projectes d'I+D+i de convocatòria pública i concurrència competitiva, exclosa la pròpia Universitat d'Alacant, vigents i gestionats per la Universitat d'Alacant.

Cap grup d'investigació podrà sol·licitar o avalar més d'una sol·licitud (independentment de la modalitat sol·licitada).

En el cas de sol·licituds d'adquisició, es prioritzaran les sol·licituds d'equips instrumentals no existents en la Universitat d'Alacant i d’ús compartit.

4.  Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds donarà començament l'endemà de la publicació d'este annex en el BOUA i finalitzarà el 31 de maig del 2010.

5. Resolució

Les sol·licituds seran avaluades per una comissió formada pel Vicerector d'Investigació, Desenvolupament i Innovació, que actuarà com a president, el director del Secretariat d'Instrumentació Científica, que actuarà com a secretari, el director del Secretariat d'Internacionalització i Transferència de Tecnologia, el director del Secretariat d'Investigació i la directora dels Serveis Tècnics d'Investigació, que actuaran com a vocals. La concessió de les ajudes es notificarà en el termini màxim d'un mes a partir de la data de finalització del termini de presentació de sol·licituds.

Per a l'adjudicació de les ajudes es tindran en compte els criteris següents:

a) Adequació de l'equip sol·licitat i activitats a desenvolupar en relació amb les línies d'investigació per a les que es va a emprar, tenint en compte els projectes d'I+D+i per als que s'utilitzarà (fins a 2 punts).

b) Activitat investigadora en els últims 5 anys del grup o grups d'investigació que sol·liciten l'ajuda (fins a 3 punts).

c) Compromís d'increment de cofinançament addicional a la mínima requerida en este annex (fins a 3 punts).

d) No haver obtingut una ajuda sol·licitada en les tres últimes convocatòries del Vicerectorat d'Investigació, Desenvolupament i Innovació per a esta mateixa finalitat (fins a 2 punts, establint-se el màxim per a la convocatòria més recent).

6. Seguiment

En casos excepcionals, i degudament motivats, el Vicerector d'Investigació, Desenvolupament i Innovació podrà autoritzar canvis o incidències en l'equipament detallat en la sol·licitud.

Tots els equips obsolets substituïts hauran de donar-se de baixa obligatòriament en l'inventari de la Universitat d'Alacant.

ANNEX XI

 AJUDES PER A REPARACIÓ D'INSTRUMENTACIÓ CIENTÍFICA

1. Objecte

Cofinançar la reparació d'instrumentació científica dels grups d'investigació de la Universitat d'Alacant.

2. Accions susceptibles d'ajuda

Reparació  d'equips   utilitzats  amb  fins específics d'investigació, el cost del qual siga igual o superior a 500 euros. En este cas, s'haurà de formular un compromís de cofinançament per part dels sol·licitants com a mínim d'un 25% del valor de la reparació.

3. Requisits dels sol·licitants

Podran  presentar  sol·licitud  d'ajuda   els  directors de grups d'investigació de la Universitat d'Alacant que durant 2010 hagen reparat un equip d'instrumentació científica a través del Laboratori d'Electrònica dels Servicis Tècnics o, per impossibilitat tècnica d'este Laboratori d'Electrònica, necessiten recórrer a una empresa externa per a la seua reparació. Si la reparació s'ha realitzat pel Laboratori d'Electrònica s'efectuarà un càrrec intern al Vicerectorat d'Investigació, Desenvolupament i Innovació, en espera de la tramitació de l'ajuda prevista en este annex. Si l'avaria detectada no poguera ser reparada pel Laboratori d'Electrònica, este haurà d'emetre un informe indicant la necessitat avisar a una empresa externa per a la seua reparació.

4. Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds donarà començament l'endemà de la publicació d'este annex en el BOUA i finalitzarà el 30 de novembre del 2010.

Només en el cas de necessitat reparació per empreses externes, la sol·licitud haurà d'anar acompanyada de la documentació següent:

- Informe del Laboratori d'Electrònica d'impossibilitat de reparació per part dels serveis de la UA.

- Pressupost o, si és el cas, factura de la reparació.

5. Resolució

Les sol·licituds seran avaluades per una comissió formada pel Vicerector d'Investigació, Desenvolupament i Innovació, que actuarà com a president, el director del Secretariat d'Instrumentació Científica, que actuarà com a secretari, el director del Secretariat d'Internacionalització i Transferència de Tecnologia, el director del Secretariat d'Investigació i la directora dels Serveis Tècnics d'Investigació, que actuaran com a vocals. La concessió de les ajudes es notificarà en el termini màxim de màxim d'un mes a partir de la data de presentació de la sol·licitud.

Per a l'adjudicació de les ajudes es tindran en compte els criteris següents:

a) Interés de l'equip a reparar per a l'execució de projectes d'investigació vigents, fins a 5 punts.

b) Coeficient més recent de l'activitat investigadora segons Annex VII d'esta convocatòria del grup d'investigació beneficiari de l'ajuda, fins a 5 punts.

Puntuació mínima per a obtindre l'ajuda: 6 punts

6. Seguiment

Una vegada concedida l'ajuda, el beneficiari haurà de traspassar al Vicerectorat d'Investigació, Desenvolupament i Innovació la part compromesa de cofinançament i, en el cas de reparacions externes pendents de pagament, el Vicerectorat tramitarà l'abonament de la factura corresponent.

ANNEX XII

AJUDES PER A LA UTILITZACIÓ DELS SERVICIS TÈCNICS D'INVESTIGACIÓ

1. Objecte

Facilitar als investigadors amb recursos econòmics limitats la utilització dels Serveis Tècnics d'Investigació de la Universitat d'Alacant.

2. Requisits dels sol·licitants

Podrà sol·licitar estes ajudes el personal docent i investigador de la Universitat d'Alacant, excepte personal investigador en formació, que necessite fer ús dels Serveis Tècnics d'Investigació i no dispose de finançament suficient per projectes o contractes d'investigació propis o el seu grup d'investigació no haja rebut finançament en la convocatòria d'ajudes per productivitat investigadora o, havent-la rebut, esta siga insuficient.

Esta ajuda serà incompatible amb altres obtingudes per a la mateixa finalitat.

3. Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’esta convocatòria.

El termini de presentació de sol·licituds donarà començament l'endemà de la publicació d'este annex en el BOUA i finalitzarà el 31 de maig del 2010.

4. Obligacions dels beneficiaris

Els beneficiaris de les ajudes es comprometen a:

a) Fer ús de la mateixa amb anterioritat al 31 de desembre del 2010.

b) Fer constar en les publicacions derivades del projecte l'ajuda rebuda del Vicerectorat d'Investigació, Desenvolupament i Innovació.

c) Remetre al Vicerectorat d'Investigació, Desenvolupament i Innovació, en un termini màxim d'un mes des de la finalització de l'ajuda, un breu informe en què s'indiquen els resultats obtinguts. Igualment, haurà de remetre una còpia de les publicacions resultants.

5. Resolució

Les sol·licituds seran avaluades per una Comissió formada pel Vicerector d'Investigació, Desenvolupament i Innovació, que actuarà com a president, el director del Secretariat d'Instrumentació Científica, que actuarà com a secretari, el director del Secretariat d'Internacionalització i Transferència de Tecnologia, el director del Secretariat d'Investigació i la directora dels Serveis Tècnics d'Investigació, que actuaran com a vocals. La concessió de les ajudes es notificarà en el termini màxim d'un mes a partir de la data de finalització del termini de presentació de sol·licituds.

Per a l'adjudicació de les ajudes es tindran en compte els criteris següents:

a) Adequació dels serveis sol·licitats al projecte d'investigació a executar, fins a 5 punts.

b) Coeficient més recent de l'activitat investigadora segons POI del sol·licitant, fins a 5 punts.

Puntuació mínima per a obtindre l'ajuda: 6 punts

ANNEX XIII

AJUDES PER A LA PUBLICACIÓ DE REVISTES CIENTÍFIQUES

1. Objecte

Potenciar i protegir la publicació de revistes científiques en la Universitat d'Alacant que complisquen criteris de qualitat investigadora reconeguts a nivell nacional i internacional.

2. Accions susceptibles d'ajuda

Projectes de publicació de revistes científiques per a l'any 2010 presentats per un centre, departament, institut universitari d'investigació o grup d'investigació de la Universitat d'Alacant que complisquen amb els requisits establits en este annex.

Tindrà consideració de revista científica aquella en què del total d'articles inclosos, més del 75% siguen articles que comuniquen resultats d'investigació originals.

No podran rebre ajudes aquelles revistes amb elevat grau d'endogàmia, és a dir, aquelles en què els autors pertanyents a la Universitat d'Alacant superen el 30% del total d'autors de la revista.

Tots els projectes de revistes científiques que obtinguen una de les ajudes previstes en este annex seran publicats en suport digital. La publicació en suport digital es durà a terme a través de RUA, sense perjuí que puguen publicar-se en altres plataformes digitals. Dins de les disponibilitats pressupostàries, les revistes científiques també podran sol·licitar una ajuda per a la publicació en suport paper, sempre que així s'haja fet constar en la memòria del projecte i la seua extensió no supere les 600 pàgines, de conformitat amb els estàndards d'impremta habitualment emprats. En ambdós casos, la publicació anirà a càrrec del Servei de Publicacions de la Universitat d'Alacant.

Les ajudes a rebre per una revista científica podran aconseguir un màxim de 1.000 € quan l'edició prevista siga únicament en suport digital i de 3.000 € quan a més s'editen en paper.

La percepció d'una d'estes ajudes és compatible amb altres ajudes o subvencions per a la mateixa finalitat, sempre que conjuntament no superen el cost total del pressupost inicial d'edició.

3. Requisits dels sol·licitants

L'ajuda serà sol·licitada pel director de la revista científica, que  obligatòriament haurà de ser personal docent i investigador vinculat estatutària o contractualment amb la Universitat d'Alacant.

4. Presentació de sol·licituds

Les sol·licituds hauran de presentar-se d’acord amb el que especifiquen les normes generals de procediment d’aquesta convocatòria.

El termini de presentació de sol·licituds finalitzarà el 15 de juny del 2010.

5. Resolució

Les sol·licituds seran avaluades per una comissió presidida pel Vicerector d'Investigació, Desenvolupament i Innovació, el director del Servei de Publicacions, que actuarà com a secretari, el director del Secretariat d'Investigació, el director de Secretariat d'Internacionalització i Transferència de Tecnologia, el director del Secretariat d'Informació Bibliogràfica i Documental i el director del Centre de Documentació Europea, que actuaran com a vocals. La concessió de les ajudes es notificarà en el termini màxim de 2 mesos a partir de la data de finalització del termini de presentació de sol·licituds.

Criteris d'avaluació:

a) Qualitat informativa de la revista com a mitjà de comunicació científica, fins a 2,5 punts

a.1. Identificació dels membres dels comités editorial i científic, fins a 0,5 punts.

a.2. Instruccions detallades als autors, fins a 0,5 punts.

a.3. Informació sobre el procés d'avaluació i selecció de manuscrits emprats per la revista, fins a 0,5 punts.

a.4. Traducció a l'anglés del sumari, títols dels articles, paraules clau i resums, fins a 0,5 punts.

a.5. Publicació en RUA de números anteriors de la revista, fins a 0,5 punts

b) Qualitat del procés editorial, fins a 3 punts

b.1. Periodicitat de la revista i regularitat, fins a 0,5 punts.

b.2. Avaluació prèvia dels articles a publicar per experts aliens a l'equip editorial, fins a 0,5 punts.

b.3. Anonimat en la revisió dels originals, fins a 0,5 punts.

b.4. Comunicació motivada a l'autor que incloga les raons per a l'acceptació, revisió o rebuig de l'original, així com els dictàmens emesos pels experts externs (o retocats pel consell de redacció), fins a 0,5 punts.

b.5. Consell o comité de redacció integrat per director, secretari i almenys cinc vocals, fins a 0,5 punts.

b.6. Consell assessor o comité científic, format per professionals i investigadors de reconeguda solvència, sense vinculació institucional amb la revista o editorial, fins a 0,5 punts.

c) Qualitat científica de la revista, fins a 4 punts

c.1. Índex d'impacte segons citacions en altres publicacions científiques o inclusió de la revista en els índexs o bases de dades especialitzades detallats en l'annex II del barem per a càlcul de la productivitat investigadora establida en el POI (BOUA de 7 de maig del 2009) segons branques de coneixement, fins a 3 punts.

c.2. Existència en la revista d'una secció fixa amb informació estadística sobre el nombre de treballs rebuts i acceptats, fins a 1 punt.

d) Participació en convocatòries d'avaluació de revistes científiques de la Fundació Espanyola per a la Ciència i la Tecnologia (FECYT), fins a 0,5 punts.

La puntuació mínima per a obtindre una ajuda serà de 6 punts.

6. Seguiment

El termini màxim de presentació en el Servei de Publicacions de la Universitat d'Alacant dels originals corresponent al número de la revista científica a publicar gràcies a l'ajuda obtinguda finalitza el 15 de desembre del 2010. Els originals hauran de ser presentats en arxiu digital estàndard.

Per a la publicació de totes les revistes s'aplicaran els mateixos estàndards de format i impressió. Totes les revistes científiques hauran d'incloure el logo de la Universitat d'Alacant en la seua primera pàgina o en la contraportada. Així mateix es farà constar en el seu interior l'obtenció d'una ajuda del present annex.

La distribució de les revistes científiques editades en paper correspondrà al director de la revista i del centre, departament, institut universitari o grup d'investigació que protegisca la publicació de la revista, que podran comptar amb la col·laboració del Servei de Publicacions de la Universitat d'Alacant.

Els intercanvis corresponen al director de la revista, qui podrà comptar, si és el cas, amb la col·laboració del SIBID.

Anàlisi
-------

:   **Modificat per:**

    * [Detalle
       CORRECCIÓ D'ERRORS DE LA CONVOCATÓRIA DEL PROGRAMA PROPI DEL VICERECTORAT D'INVESTIGACIÓ, DESENVOLUPAMENT I INNOVACIÓ PER AL FOMENT DE LA I+D+I EN LA UNIVERSITAT D'ALACANT 2010.](/va/acuerdo/1509)
      12/05/2010





[Carretera Sant Vicent del Raspeig s/n  
03800 Sant Vicent del Raspeig - Alacant  
 Tel. 65 427 7355 - Fax 50 845 5103](https://www.google.es/maps/@66.554229,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12842&trk=tyah&trkInfo=tarId%1Z1225267846142%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)